Ernesto Martinez de Cabredo: "Zaldibarren gertatutakoak asko ikasteko balioko digu" - Azkoitia - Maxixatzen.eus\nUraren Euskal Agentziako zuzendaria\nErnesto Martinez de Cabredo: "Zaldibarren gertatutakoak asko ikasteko balioko digu"\nMaxixatzen.eus 2020-06-30 08:00\nMartinez de Cabredo, Eusko Legebiltzarreko Ingurumen Batzordean egindako agerraldi batean. (Eusko Jaurlaritza)\nZarautzen bizi den arren, Altzibarkoa da Ernesto Martinez de Cabredo (Azkoitia, 1961). Txikitatik gustatu izan zaizkio eraikin handiak, eta horregatik erabaki zuen bide, ubide eta portuetako ingeniaritza ikasketak egitea. Haiek bukatu eta berehala hasi zen lanean. Eraikuntza sektorean jardun du urte askoan, baina duela lau urte esparru publikora jauzi egiteko eskaintza egin zioten, eta “dudarik egin gabe” onartu zuen. Uraren Euskal Agentziako zuzendaria da ordutik.\nIkasketaz bide, ubide eta portuetako ingeniaria zara. Kantabriako Unibertsitatean egin zenituen ikasketak 1980tik 1986ra. Garbi al zeneukan zer ikasi nahi zenuen?\nEraikin handiak beti gustatu izan zaizkit, eta horregatik erabaki nuen ikasketa horiek egitea. Garai hartan, Madrilen eta Santanderren zegoen ikasketa horiek egiteko aukera, eta nik Madrilera joatea nahiago nuen, baina esaten ziguten etxetik gertueneko tokira joateko ikasketak egitera, eta Santanderrera joan beharra eduki nuen.\nUnibertsitate ikasketak bukatu eta berehala, 1987an, Dragados y Construcciones enpresan hasi zinen lanean. Nolatan?\nUrte haietan berriz ere lana sortzen hasi zen, eta enpresa bera joan zen eskolara ingeniari berrien bila. Hartu egin ninduten, eta ikasketak bukatu eta segituan hasi nintzen lanean.\nZein izan zen zure lehendabiziko lana?\nBilbon hasi nintzen lanean, eta nire lehenengo lana ONCE Espainiako Itsuen Erakundearen egoitza eraikitzea izan zen. Garai hartan oso indartsu zegoen erakunde hori, eta leku guztietan egoitzak egiten ari zen. Bilbokoa eta gero, Donostiakoa ere egin genuen. Bederatzi urtez, 1996ra arte, aritu zinen Dragados y Construccionesen lanean, eta enpresaren Gipuzkoako ordezkaria izatera iritsi zinen.\nZeintzuk ziren zure eginbeharrak?\nAdministrazio publikoarekin eta sustatzaile pribatuekin lan egiten genuen, eta nire ardura zen egiten genituen lanen alde ekonomikoa kontrolatzea. Kontratu batzuk izaten genituen, eta kontratu horien arabera diru bat kobratzen genuen. Obra egiteak zituen gastuak diru horrekin ordaindu behar izaten genituen, eta horiek ordainduta gelditzen zena izaten zen enpresaren irabazia. Beraz, oso garrantzitsua zen diru hori ondo kudeatzea, irabazirik ezean, enpresak ezingo zukeelako aurrera egin. Horrez gain, alde teknikoa kontrolatzearen ardura ere banuen, alegia, eraikin bat egiteko erabiliko genituen eraikuntza teknikena. Obrak ikustera-eta joaten nintzen, baina, batez ere, bulegoko lana zen nirea.\nZeintzuk izan ziren garai hartan eta zure parte hartzearekin enpresak gauzatu zituen proiektu garrantzitsuenak?\nGipuzkoako ordezkari nintzela proiektu asko gauzatu genituen, baina aipagarrienak, agian, ONCEren Donostiako egoitza –Etxaide kalean dagoena–, La Perla eraikina eta Koldo Mitxelena dira.\n1996an Amenabar eraikuntza enpresan hasi zinen lanean, sektore horretan Euskal Herrian den enpresarik garrantzitsuenetakoan. Nola sortu zitzaizun aukera?\nGipuzkoa herri txikia da eta eraikuntza arloan genbiltzan denok ezagutzen genuen elkar. Hor nenbilela, Amenabar ezagutu nuen, hasieratik oso harreman ona egin genuen, eta elkarrekin lan egitea adostu genuen. Kudeatzaile gisa sartu nintzen, eta kargu horretan egin nituen hogei urteak. Ni lanean hasi nintzenean, ez zen hain enpresa handia, baina gero asko hazi zen, oso urte onak izan zirelako bai eraikitzeko, bai sustapenerako.\nTamaina horretako enpresa baten kudeatzailea izatea ez da izango nolanahiko ardura. Nolakoa zen zure egunerokoa?\nNik beti taldean jarduten nuen lanean. Helburu batzuk izaten genituen, eraikuntza lan batzuk egitea kontratu batzuen arabera, diru kopuru jakin batekin eta epe batzuen barruan, eta hori guztia taldean bideratzen genuen. Taldekide bakoitzak bere ardurak izaten zituen, eta nire ardura zen haiek koordinatzea eta sortzen ziren arazoei irtenbidea ematen laguntzea. Obra eta kontratu berriak bilatzea zen nire betebeharretako beste bat. Beraz, bulegoko lanaz aparte, bilera asko izaten nituen han eta hemen.\nMartinez de Cabredo (ezkerrean), Martutenen, Urumea ibaiko lanak ikusten. (Eusko Jaurlaritza)\nZeintzuk dira zu enpresan zinela gauzatu zenituzten proiekturik garrantzitsuenak?\nHogei urtean obra asko egin genituen, eta batzuk garrantzi handikoak. Horietako batzuk izan ziren Donostiako Bigarren Gerrikoa, Deskargako azken tunela, Gipuzkoako Batzar Nagusien eraikin berria eta Aquariuma berritzeko eta handitzeko lanak. Horiez aparte, milaka etxe egin genituen, toki askotan.\nAmenabarrek jende askori lana ematen zion arren, kontrakoak ere bazituen. Abiadura Handiko Trenaren (AHT) eraikuntzan parte hartzen ari zelako, ETAk hainbat alditan eraso egin zien Amenabarren hondeamakinei, eta 2008an Zarauzko egoitzan lehergailu bat ere jarri zuen. Nola gogoratzen dituzu garai haiek?\nEz ziren garai onak izan.\nPresiorik eta beldurrik sentitzen al zenuen? Babesik behar izan al zenuen?\nAskotan babes beharra ez du norberak sentitzen; esan egiten dizute arriskuan zaudela, ikusi egiten duzu zure inguruko beste batzuei zer gertatu zaien eta babesa jartzen dizute. Horrek eragin egiten dizu; ez nintzen denbora guztian beldurrez egoten, zama horrekin bizitzerik ez dagoelako, eta une batzuetan erlaxatu ere egiten nintzen, baina ez dut esango momentu batzuetan beldurrik izan ez nuenik. Ez ziren garai atseginak izan, ez kalean ibiltzeko, ezta lanerako ere.\nSekula pentsatu zenuen kargua uzterik?\nEz. Enpresa barruan babestuta sentitzen nintzen, eta elkarri asko laguntzen genion. Gainera, egiten genuen horretan sinetsi egiten genuen, obra garrantzitsuak egiten ari ginela uste genuen, beharrezkoak zirela, eta aurrera egingo genuela.\nMartinez de Cabredo (ezkerretik bigarrena), Zarautzen, Olaa errekaren desbideraketa lanen berri emateko egindako agerraldian. (Zarauzko Hitza)\nEraikuntza sektorearen oparoaldia bertatik bertara bizi izan zenuen. Etxebizitza sektorean gertatzen ari zenaren jakitun zineten? Bazenekiten neurrigabeko prezioen igoera hark zer ondorio izan zitzakeen?\nUrte haiek onak izan ziren denentzat, ez bakarrik eraikuntza sektoreko enpresentzat, eta nahiz eta jakin gauzak ez direla betirako, gauzak ondo doazenean ez zara etor daitekeenean pentsatzen jartzen. Egia esan, krisia lehertu aurreko une haietan sekulako martxa zegoen, eta ikusten zen zaila izango zela beti hala izatea, baina gauzak ondo zihoazenez, inor ez zen kexatzen, ez enpresak, ez gizartea.\nEta burbuilak eztanda egin zuenean zer? Zer eragin izan zuen enpresan? Nola bizi izan zenituen garai haiek?\nInorentzat ez ziren urte errazak izan, baina Amenabarrek nahiko ondo eutsi zion egoerari, ez zelako etxegintzatik bakarrik bizi. Bestelako eraikuntza lan asko egiten zituen, eta horiei esker, arazo handirik gabe lortu zuen aurrera egitea.\n2016an sektore pribatutik arlo publikora jauzia egin zenuen: Uraren Euskal Agentziako zuzendari izendatu zintuzten. Nola sortu zitzaizun aukera?\nIñaki Arriola Eusko Jaurlaritzako Etxebizitza, Lurralde Plangintza eta Ingurumen sailburuak eta biok aspalditik ezagutzen genuen elkar, eta hark egin zidan eskaintza. Itxura denez, Urako zuzendari kargurako profil jakin bat zuen norbait behar zuen, teknikoki prestatua eta esperientziaduna, eta nirekin gogoratu zen.\nGustura hartu zenuen eskaintza?\nBai, oso gustura. Hogei urte neramatzan enpresa berean lanean, oso gustura nengoen han ere, baina Urako zuzendari izateko aukera momentu egokian eskaini zidaten, eta aldatzeko aukera aproposa iruditu zitzaidan; dudarik egin gabe onartu nuen.\nAurretik egiten zenuenarekin zerikusia badu orain egiten duzunak, baina oso lan desberdinak dira.\nOso diferenteak dira helburuak. Enpresa batean errentagarritasun ekonomikoa lortzeko egiten da lan; Ura bezalako erakunde publiko baten helburu nagusia, berriz, gizartearen ongizatea da. Horregatik, beste zentzu bat ematen diezu zure lanari eta zure bizitzari, eta esan beharra daukat oraingo lanaren helburuak askoz gehiago betetzen duela pertsona.\nGustura al zaude karguan?\nLanean jardun dudan leku guztietan gustura eta eroso sentitu naiz, baina bai, oso pozik nago Urako zuzendaritzako kargua hartu nuelako; oso esperientzia interesgarria izan da eta oso gustura egon naiz karguan. Eta esaten dut egon naiz, badakidalako hau bukatzen ari dela. Hemendik aste batzuetara hauteskundeak izango dira, eta nire Urako ibilbidea bukatu egingo da, normalena hori izango litzateke behintzat.\nSektore publikoan aritzeak baditu berekin sektore pribatuan aritzeak ez dituen erantzukizunak, eta kargu berria hartu eta berehala egokitu zitzaizun horretaz jabetzea. Artean hainbat enpresa pribatutako administrazio kontseiluko kide izatea egotzi zizuten, eta publikoki azalpenak eman behar izan zenituen. Orduan hasi al zinen ohartzen goi-kargu publiko izateak duen zamaz?\nUrako zuzendari kargua hartzerako banekien hori horrela zela. Orduan gertatu zena da garbitu beharreko gauza batzuk azaldu zirela, eta garbitu ziren eta hor geratu zen kontua; ez dut bestelako arazorik eduki. Ni ez naiz mundu publikoan gazterik sartu, nire ibilbidearen bukaera aldera sartu naiz. Ibilbide horretan jende asko ezagutu dut eta kargu asko izan ditut, eta zaila da une batean lanez aldatu eta aurreko guztia garbi-garbi utzita eta orri guztiak zuri izatea. Gauza batzuk zuzendu beharra egoten da, eta dena zuzentzeko denbora pixka bat behar izaten da. Gertatzen dena da mundu publikoan eta politikan inork ez duela zain egoteko denborarik izaten, eta zerbaiten susmoa dagoenean, berehala irteten dela azalera.\nKargu berrian zaudenetik, asko aldatu al da zure egunerokoa?\nFisikoki dezente aldatu da, orain bulegoa Gasteizen daukadalako eta egunero Zarauztik hara joan behar izaten dudalako. Amenabarren aritzen nintzenean, Zarautzen denbora gehiago pasatzen nuen, baina orduan ere asko mugitzen nintzen, bai Bilbora, bai Gasteizera, bai Donostiara, eta azken urteetan, baita Madrilera ere. Gainerakoan, lehen telefonoa asko erabiltzen nuen, eta orain ere bai; eta lehen batzar asko izaten nituen, eta orain ere bai.\nZeintzuk dira Ura agentziaren egiteko nagusiak?\nUra agentziak hiru lurraldetan —Araban, Bizkaian eta Gipuzkoan— eta hiru arlotan lan egiten du. Batetik, ibaietan egiten ditu lanak, uholdeek ahalik eta kalterik txikienak eragin ditzaten. Bestetik, baimenak ematen ditu; ibaietara isurketak egiteko baimenak, ibaiertzetan eraikitzeko baimenak eta abar. Eta azkenik, administrazioko arloa dago. Lurralde bakoitzak bere zuzendaritza du, eta lan arlo bakoitzak berea.\nUholdeak izateko arrisku handia al dago Euskal Herrian?\nEuskal Herriak duen arrisku natural garrantzitsuena uholdeak dira. Hori horrela da orain, eta horrela izango da hemendik 50 urtera ere, eta horregatik oso garrantzitsua da ibaiondoetan ez eraikitzea. Euskal Herriko ibai guztien inguruetan daude herriak, eta herri eta hiri garrantzitsu guztiak ibaiondoetan eraikita daude. Zer gertatzen da? Euri jasa handien ondorioz izaten diren uholdeek kalteak eragiten dituztela inguruan dauden herri horietan. Gure zeregina da kalte horiek ahalik eta txikienak izateko behar diren lanak egitea, fisikoki ibaiak aldatzeko eta teknikoki uholdeei aurrea hartzeko prestatzeko. Bigarren zati hori oso garrantzitsua da, alegia, kalkuluak egitea jakiteko zenbat euri egin behar duen eta euriak zer kalte eragin ditzakeen. Gauza horiez zerbait banekien, baina azken urte hauetan asko ikasi dut, eta asko harritu nauten gauzak, gainera. Esparru horretan prestakuntza handia duten adituak ditugu, eta Ura agentziak baditu baliabideak bere lana ondo egiteko. Dena dela, horrek ez du esan nahi aurrerantzean ezustekorik izango ez dugunik.\nZeintzuk dira zu karguan zaudenetik agentziak gauzatu dituen edo eskuartean dituen proiekturik garrantzitsuenak?\nUholdeek kalte handienak eragiten dituzten lekuetan egiten ditugu lanik handienak; esate baterako, Urumea ibaian, Martutene parean. Orain dela hiruzpalau urtera arte, urtero-urtero izaten ziren uholdeak han. Lehenengo faseko lanak orain dela bi urte bukatu genituen, eta orain bigarren faseko lanak egiten ari gara. Eta nabarmen-nabarmen ikusten ari gara egiten ari garen obrek zonalde horretako egoera nola hobetu duten. Euriteak izan dira eta urak ez du lehen adinako kalterik eragin. Orain, Galdakaon ere, Nerbioi ibaiaren inguruan, obra garrantzitsuak egiten hastekoak gara.\nAraban, Bizkaian eta Gipuzkoan, oro har, urari lotutako azpiegitura egokiak al daude?\n1983an Bilbon horrenbeste jende hil zen uholde haiek izan zirenetik, diru asko inbertitu eta lan asko egin da. Dena dela, orduan bota zuena orain botako balu ere oso gaizki pasatuko genukeela uste dut; hura handia izan zen eta horrelako bat jasateko guztiz prestatuta egotea oso zaila da. Estatistikoki bostehun urtean behin pasatu daitekeen gertaera bat pasatu zen orduan. Baina nork ziurta dezake datorren urtean ez dela gertatuko mila urtean behin gerta daitekeen beste bat? Estatistikek lagundu egiten dute, baina estatistikak bakarrik dira. Badakigu orain euria nola egiten duen, baina ez dakigu hemendik hamar urtera nola egingo duen; beraz, etenik gabe ikasten jarraitu behar dugu, natura nola aldatzen ari den ikusten eta egoera berriei aurrea hartzeko prestatzen.\nNolakoa da Euskal Herriko ibaietako uraren kalitatea?\nNi azkoitiarra eta Altzibarkoa naiz, eta txikia nintzenean ibaia nola etortzen zen gogoan dut; egun batean laranja kolorekoa eta hurrengoan urdin-berdea. Hori orain ez da gertatzen. Erakunde publikoek eta enpresek lan handia egin dute azken urteetan, eta herritarren mentalitatea ere ikaragarri aldatu da urarekiko eta ibaiekiko. Horrela jarraitu behar dugu, zaintzen eta kontrolatzen.\nHerritarrak jabetzen al dira ibaiak eta ura zaintzearen garrantziaz?\nAzken urteetan asko aldatu da herritarren jarrera, eta hori ikusteko nahikoa da uraren kontsumo datuei erreparatzea, murriztu egin baita. Nik uste jendeak badakiela ura zaindu beharreko zerbait dela, ez duela alferrik gastatu behar eta behar duena kontsumitu behar duela.\nZeintzuk dira herritarrek beren egunerokoan kontuan izan behar lituzketen neurriak?\nOso inportantea da ura kontzientziaz erabiltzea. Ez dugu ahaztu behar guk edaten eta erabiltzen dugun ur guztia ibaietatik datorrela. Zenbat eta ur gutxiago hartu, orduan eta hobeto egongo dira ibaiak; eta zenbat eta ur gutxiago erabili, orduan eta diru eta energia gutxiago gastatuko dugu ur hori garbitzen eta ibaietara bueltatzen. Inportantea da, baita ere, komunetik behera ezer ez botatzea, eskuoihalekin izan dira gertaerak-eta saihesteko. Jendeak bota egiten zituen ez zekielako zer arazo sor zitzaketen, eta nik uste gauza askorekin gertatzen zaigula hori, gauzak kaltegarriak ez direlakoan egiten ditugula. Baina egiten dugun horrek kalte bat eragiten duela ikusten dugunean, egiteari uzten diogu. Zentzu horretan, nik uste dut gizarte nahiko ona garela, nahiko sotilak garela eta gauzak erraz ikasten ditugula. Begira orain ere: etxean egoteko esan digute, eta etxean egon gara.\nAzken hilabeteetan, Zaldibarko zabortegian izandako luiziaren harira agertu zara hedabideetan, hain zuzen ere zabortegia eraisteari buruzko koordinazio eta jarraipen mahai teknikoko partaide zarelako. Mahai horretan zer ardura duzu zuk?\nZabortegietan urari lotutako kontuek garrantzi handia izaten dute. Normalean, mendi tarteetan eta zokoetan egiten dituzte zabortegiak, eta gune horien azpialdetik, gehienetan, erreka txikiren bat igarotzen da. Beraz, zabortegia egiterakoan, beharrezkoa izaten da erreka hori ondo estaltzea eta babestea, errekara kutsadurarik irits ez dadin. Horretaz aparte, zaindu beharreko beste kontu bat ere egoten da: euria egiten duenean eta urak zabortegiko lur zikinak zeharkatzen dituenean, ur hori zikindu egiten da, ur lixibiatu deitzen zaiona bihurtuz, eta oso garrantzitsua izaten da ur horiek kontrolatzea, oso kutsakorrak izaten direlako. Hortaz, zabortegi batek azpialdeko ur garbientzako eta ur zikinentzako azpiegiturak eduki behar izaten ditu. Zaldibarkoak ere bazituen, baina luiziak denak puskatu zituen, eta premiazkoa zen kontu horiek lehenbailehen zuzentzea, zerrikeria guztia ibaira joateko arriskua zegoelako. Teknikoki lan handia egin behar zen horretarako, eta horiek zuzentzeaz arduratu naiz ni. Nire esperientzia baliatuz, lan horiek egiteko egokiena iruditu zitzaidan lantaldea antolatu nuen, eta profesionalki oso lan ona egin dute. Horregatik nago batzorde tekniko horretan, eta horregatik agertu naiz hedabideen azalpenak ematen, une bakoitzean zer egiten ari ginen eta egoera zein zen azaltzen. Luizia gertatu eta lehendabiziko egunetan parte hartze handia izan nuen talde horretan, urak bideratzeko lan horiek egitea premiazkoa zelako. Orain, berriz, nire parte hartzea txikiagoa da, beste era bateko lanak egiten ari direlako.\nZabortegian gertatutakoak eraginik izan al zuen edateko uraren kalitatean?\nEz, inguruko etxeetara iristen den ura inguruko urtegietatik joaten da, eta zabortegian gertatutakoak ez zuen eraginik izan ur horren kalitatean.\nDesgertutako bi langileen bila jarraitzen dute atsedenik gabe, eta nahiz eta tarte honetan koronabirusaren kontu hau guztia gertatu, han egunero jarraitu dute lanean, lehentasuna bi gorpuak topatzea delako.\nAzkaraten ere hondakinentzako gune bat eraikitzeko asmotan dabiltza, eta dezenteko eztabaida sortu da herrian. Zer iritzi duzu zuk?\nHerriak hartu beharreko erabakia dela uste dut. Azkoitiarrek ez badute zabortegirik nahi, badaukate gaitasuna zabortegiari ezetz esateko; oraindik garaiz dabiltza, gainera. Dena dela, hondakinen kontua ikuspuntu zabalago batetik aztertu beharko genukeela uste dut, eta argi gelditu dadila horrekin ez dudala esan nahi Azkaraten zabortegia eraikitzearen alde nagoenik. Berez, onena izango litzateke zabortegi berri bat eraikitzeko beharrik ez egotea. Horretarako ekonomia eredu zirkular bat eraiki beharko genuke, gauzak zuzen egin beharko genituzke eta ahalik eta hondakin gutxiena sortu. Kontua da hori ez dela urte batetik bestera egiten, alegia, hondakinik sortzen ez duen ekonomia eredu bat egituratzeko hamar, hamabost edo hogei urte beharko genituzkeela, eta, bitarte horretan, sortzen ditugun hondakinei aterabidea eman behar zaiela. Zaldibarko zabortegira urtero botatzen zituzten 500.000 tona haiek ere beste norabait eraman beharko dituzte orain, eta garbi dagoena da, ez dagoela herririk hondakin horiek hartu nahi dituenik. Inork ez du nahi herrian zabortegirik, baina, oraingoz behintzat, behar dira. Hori denon artean aztertu beharreko arazoa dela uste dut, adostutako irtenbideak emateko.\nAzkenean hondakinen planta Azkaraten eraikitzea erabakitzen badute, zer hartu beharko lituzkete kontuan?\nEgin behar badute, esango nieke lanak ondo eta kontzientziaz egiteko, bai hasierako lanak, baita gerokoak ere; izan ere, zabortegi bat eraikuntza lan jarraitu bat da. Hasierako prestakuntza lanek garrantzi handia dute, baina baita eguneroegunero iristen diren hondakinak ondo kudeatzeak ere. Ondo aukeratu, bereizi, zabaldu eta zanpatu behar izaten dira horiek. Berez, ez dira lan zailak, baina bai oso ondo egin beharrekoak, kontzientziaz eta behar den denbora hartuta. Askotan, gertaera txarrenetatik ateratzen ditugu irakaspenik onenak, eta nik uste dut Zaldibarren gertatutako zoritxarreko istripuak asko ikasteko balioko digula guztioi, erakundeoi zein enpresei, eta zabortegi eredua asko eta ikuspuntu askotatik aldatuko dela aurrerantzean.


Hipatia: zientzialari aitzindariaren historia komiki egina - Zientzia Kaiera\nHipatia Alexandrian jaio zen matematikari bikaina eta filosofo sutsua izan zen. 355ean jaioa, haren lanak matematika eta astronomia berrikusten eta eguneratzen lagundu zuen.\nJaiotako herrian eman zuen bizia. Garai hartan nahaste eta gatazka ugari zeuden Alexandrian baina horrek ez zuen beldurtu eta bere ezagutza eta jakinduria ikasleei transmitituz gain, besteen zerbitzura ere jarri zituen. Ospe handiko irakaslea izan zen eskola neoplatonikoan, eta bera dugu erreferentziazko emakume zientzialari aitzindarietako bat.\n1. irudia: “Hipatia, egia matematikan” komikiaren azala. (Ilustrazioa: Jordi Bayarri / Ikaselkar)\n“Hipatia, egia matematikan” Ikaselkar argitaletxeak argitaratzen duen “Zientzialariak” komiki-sortaren azken alea da. Komikiek haur eta gazteen artean irakurzaletasuna sustatzea eta euskaraz irakurtzeko ohitura zabaltzea ditu helburu. Horrez gain, irudi-sorta atsegin eta hizkuntza hurbilaren bidez, haur eta gazteei zientzia gerturatzea ere nahi du egitasmoak. Komikien bidez zientzialari eta pentsalari ezagunen biografiak eta lorpenak plazaratzen dira: Marie Curie, Newton, Galileo, Darwin, Aristoteles eta azkenik, Hipatia.\n2. irudia: “Hipatia, egia matematikan” komikian, besteak beste, garaiko emakume matematikari eta filosofoak ezagutzeko aukera ere eskaintzen da. Pandrosia, matematika-irakasle izan zena Hipatiaren aurretik, Asklepigenia eta Sosipaira Efesokoa filosofoak. (Ilustrazioa: Jordi Bayarri / Ikaselkar)\nHipatia komikian ikusiko dugu Hipatiak ikastea eta egiara hurbiltzea nahi zuela eta horretarako, haren ustez, biderik onena matematika zela. Komiki-tiren bidez Alexandriako Liburutegi zaharra ezagutzeko aukera izango dugu eta baita, Alejandro Magnok fundatu zuen Alexandria hiriko matematika eta filosofiako ikasle gazteen bizitza.\nIzenburua: Hipatia, egia matematikan\nEgilea: Jordi Bayarri\nItzultzailea: Maialen Berasategi\nArgitaletxea: Ikaselkar, 2019\nOrrialdeak: 47 orrialde\nArgitalpen-data: 2019/12/05 · Atala: Argitalpenak\nAna Galarraga / Elhuyar Zientzia Agurtzane Urtizberea matematikaria da. Dioenez, batxilergoan piztu zitzaion zaletasunak: “Nituen ikasgai guztietatik, matematika nuen gustukoena […]\nNanokomik#2, nanofikziozko komiki partehartzailea\nNanoteknologia gazteei hurbiltzea da nanoKOMIK egitasmoaren helburura. NanoKOMIK bi erakunderen eskutik sortzen da, CIC nanoGUNE eta Donostia International Phyiscis Center […]\nEinstein: marraztutako biografia\nArantxa Arzamendi Zientzia Kaieraren argitalpenen atalean inoiz ez dut komiki baten gomendioa irakurri, baina duela aste batzuk Liburutegian liburu baten […]


Netflix euskaraz eskaintzeko sinadura bilketa abiatu dute\nEgilea Erredakzioa|2021-02-17T11:26:24+02:0017 otsaila, 2021|\nChange.org plataformaren bidez, Netflix plataforma digitalari edukiak euskaraz eskaini ditzala eskatzeko sinadura bilketa abiatu berri dute. Beste hizkuntza gutxituetan egindako eskaeren aurrean, benetako eskaria egonez gero, edukiak hizkuntza horretan eskaintzeko prest azaldu izan da plataforma, eta horixe baliatu nahi dute ekimenaren arduradunek helburua lortzeko.\n2014an eta 2015ean, hurrenez hurren, iritsi zen Netflix ikus-entzunezko edukien eskaerapeko plataforma digitala Espainia eta Frantziara. Gaztelaniazko, frantsesezko eta ingelesezko telesail eta filmak eskaini zituen hasieratik, herritarren ikus-entzunezko kontsumo aukerak nabarmen zabalduz, baina Euskal Herriko 800.000 euskal hiztunak, eta honenbestez, plataformaren euskal kontsumitzaile potentzialak, kontuan hartu gabe.\nGisako plataformen aurrean sortzen ari diren eskaeren aurrean, eta Netflixek berak izandako jarrera baliatuta, Change.org plataformaren bidez sinadura bilketa jarri dute abian, euskal hiztunok bertako eduki guztiak euskaraz jaso nahi ditugula adierazteko. Izan ere, beste hizkuntza gutxitu batzuetako norbanako, kolektibo zein eragileek halako eskaerak egin izan dizkiote orain arte, eta plataformaren erantzuna argia izan da: benetako eskari baten aurrean, prest daude edukiak hizkuntza horretan eskaintzeko.\nSinadura bilketa atzo jarri zuten martxan, eta erabakitzaileen zerrendan Netflix bera, plataformaren sortzaile Reed Hastings eta Marc Randolph, Hizkuntza Eskubideen Behatokia, Eusko Jaurlaritza, Nafarroako Gobernua eta Euskal Hirigune Elkargoa ageri dira.\nEkimenarekin bat egin eta sinatzeko, sartu jarraian. 24 orduko epean 300dik gora lagunek sinatu dute.\nJberezi 2021/02/20 at 1:44\nOstia, eta ez duzue lotura jartzen?!\nZinea.eus 2021/02/23 at 9:48\nKaixo Jberezi, egun on:\nLotura jarrita dago, noski. “Sartu jarraian” hitzen gainean sakatu ez gero aurki dezakezu.\nHain zuzen, letra potoloz nabarmenduta dauden esaldi biak dira estekak.\nGorka 2021/02/28 at 12:47\nUrko 2021/03/01 at 16:50\nHizkuntzaren bizirauteko beharrezkoa!


Game Su-mutil eta neska Ura 2 Online. Play for free\nGame Su-mutil eta neska Ura 2\nPlay jokoa Su-mutil eta neska Ura 2 Online:\nGame Description Su-mutil eta neska Ura 2\nFireboy eta Watergirl EP. 2 - joko horretan paraleloa jolasteko bi pertsonaiak behar duzu, eta labirinto taldearen bidez mugitu behar dira. Collect kolore bereko kristalak eta oztopoak saihesteko. Kudeatzeko geziak neskatila, dama - W, A, S, D. Hau bete entretenigarria joko maila guztiak. . Play jokoa Su-mutil eta neska Ura 2 konektatuta.\nTekniko jokoa Su-mutil eta neska Ura 2 ezaugarri\nGame Su-mutil eta neska Ura 2 gehitu: 16.09.2014\nJokoaren tamaina: 3.78 MB\nJokoa jokatzen: 7233 aldiz\nGame Rating: 3.58 errondan 5 (173 kalkuluen arabera,)\nBezalako jokoa Su-mutil eta neska Ura 2 Jokoak\nDeskarga jokoa Su-mutil eta neska Ura 2\nEmbed Joko Su-mutil eta neska Ura 2 zure web orrian:\nJokoaren txertatu Su-mutil eta neska Ura 2 zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Su-mutil eta neska Ura 2 , eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Su-mutil eta neska Ura 2 -rekin, baita ere, jokoa jokatu zen:


Langabeziak gora egin du Euskadin, 993 langabe gehiago baitaude martxoan – Ekonomiaren KZ\nLangabeziak gora egin du Euskadin, 993 langabe gehiago baitaude martxoan\n2021-04-06 Andoni Beitia\nJoan den martxoan 993 pertsona gehiago daude lanik gabe Euskadin, aurreko hilabetean baino% 0,77 gehiago; beraz, enplegu-zerbitzu publikoetan guztira 130.021 langabe daude.\nLan eta Gizarte Ekonomia Ministerioak eta Eusko Jaurlaritzak astearte honetan argitaratutako datuen arabera, 2020ko martxoarekin alderatuta, Euskal Autonomia Erkidegoak 1.808 langabe gehiago zenbatu ditu, hau da,% 1,41 gehiago, baina Estatuko batez bestekoaren azpitik (% 11,31).\nEAEko hiru lurraldeek handitu egin dituzte langabezia-datuak otsailarekin alderatuta, 785 pertsona gehiago baitaude Bizkaian (+% 1,08); guztira, 73.559 pertsona daude langabezian; 165 langabe gehiago Gipuzkoan (+% 0,48), 34.564 pertsona gehiago; eta 43 langabe gehiago Araban (+% 0,20), guztira 21.898 pertsona baitaude langabezian.\nAurreko urtearekin alderatuta,% 2,10eko igoera izan da Araban (450 pertsona gehiago),% 1,37koa Gipuzkoan (467 langabe gehiago) eta% 1,23koa Bizkaian (891 pertsona gehiago).\nSektore guztietan, industrian izan ezik, gora egin du langabeziak otsailarekin alderatuta. Zerbitzuetan 340 langabe gehiago zenbatu dituzte, hau da, 87.362. Eraikuntzako langabeziak ere gora egin du (108 pertsona), eta 8.454 langabe daude guztira.\nNekazaritzaren sektorean 35 langabe daude martxoan, beraz, 2.804 daude lanik gabe. Era berean, aurreko lanik gabeko taldean 574 langabe gehiago daude, hau da, 16.364 gehiago. Industrian, berriz, 64 langabe gutxiago daude, eta 15.037 langabe daude sektore horretan.\nBestalde, martxoan zehar, 67.240 kontratu sinatu dira Euskadin, otsailean baino% 28,64 gehiago (+14.971 kontratazio) eta 2020ko hirugarren hilabetean baino% 20,74 gehiago (+11.548), bi kasuetan Estatuko batez besteko igoeraren gainetik (hileko% 15,82 eta urteko% 11,75).\nHileko aldaketan, kontratazioak% 31,87 egin du gora Araban,% 26,05 Bizkaian eta% 31,23 Gipuzkoan. 2020ko martxoarekin alderatuta, kontratazioak% 25,82 egin du gora Araban,% 17,08 Bizkaian eta% 24,18 Gipuzkoan.\nEuskadin, oro har, sinatutako kontratuen% 87 aldi baterakoak izan dira, 58.365 guztira;% 23,49 igo dira otsailarekin alderatuta, eta% 16,32 iazko datuekin alderatuta. 8.875 kontratazio baino ez dira mugagabeak, hau da, iaz baino% 77,25 gehiago eta duela urtebete baino% 60,87 gehiago.\nLangabezia gehiago igo da emakumeen artean (+598) gizonen artean baino (+395). Urteko erlazioan, igoera nabarmen handiagoa da emakumeen artean (+1.248) gizonen artean baino (+560). Hasiera batean langabeziak gizonei eragin zien arren, gaur egun emakumeak dira kaltetuenak, langabeen% 56 emakumeak baitira.\nAdinaren arabera, gorakada nabarmenagoa izan da adin-piramidearen muturretan, eta 25 urtetik behera 375 pertsonatan hazi da, eta 54tik gora, 388 pertsonatan.\nBestalde, Eusko Jaurlaritzak emandako datuen arabera, martxoan diru-sarrerak bermatzeko errentaren titularren kopurua 636 pertsonatan jaitsi da,% 1,1 gutxiago. Guztira 55.030 hartzaile daude, 2020ko martxoan baino 2.639 gehiago.\nMinisterioak langabezia-prestazioen onuradunen kopurua 62.303koa da Euskadin, otsaileko datuekin, eta horietatik 37.322 kotizaziopekoak dira.\n← 45.000 nafar bizi dira banketxerik gabeko herri batean\nH&Mk 1.100 langileri eragingo dien enplegu-erregulazioko espedientea iragarri du →\nDefizit publikoa % 5era jaistea espero du Espainiako Gobernuak\n2021-07-26 2021-07-26 Andoni Beitia\nHiru milioi lanpostu gutxiago Europan\n2021-06-09 2021-06-09 Andoni Beitia\nEspainiako Gobernua Altxorraren bidez finantziazio berria bilatzen ari da\n2021-09-13 2021-09-13 Andoni Beitia


Honen bilaketa egin duzu valentzia • ZUZEU\nKorrika 19 Valentzian\nKorrika 19 Valentzian - https://www.youtube.com/watch?v=wt5I6LGV6Ts Euskal Herrian euskaraz, esaten du abestiak -eta donuiaren oiartzuna entzuten da buru barruan- baina hala ere, Euskal Herritik k...\nKorrika Valentzian. Martxoaren 28an Euskaltzaleok Valentziak Korrika ospatu nahi du bere lagunekin. Jai ederra prestatu dugu non musika, euskal dantzak eta dolçainers ez dira faltako partideak animat...\nValentziako telebistako langileek zuzeneko emisioan protesta egin dute\nValentziako Irrati Telebista Publikoko (RTVV) langileek zuzeneko emisoan 1.295 pertsona kaltetuko dituen lan erregulaziorako espedientea salatu dute. Ordu bietako albistegia galarazi dute platoan sart...\nGürtel kasua dela eta, Francisco Campsek bi aukera ditu mahai gainean: erruduntzat jo bere burua eta isuna ordaindu epaiketa saihesteko, edo kasuarekin aurrera jarraitu eta bere errugabetasuna defend...\nZer gertatu da Valentzian?\nVasco Press agentziak zioenez, Valentzian lau lehergairen bila ari zen polizia. Ustez ETAren izenean, ezezagun batek Garara deitu ei du, eguerdian. Lau bonbak utzitako lau leku horiek ondo zehaz...\nHasi da Dock of the Bay Jaialdiaren 14. edizioa - Gaur arratsaldean hasi da Dock of the Bay Donostiako Musika Dokumentalen Zinema Jaialdia Trueba Zinema-aretoetan, eta larunbatean amaituko da,�...\n[Txiorik Onena] 2021eko 16. astea - Urteko 16. astea ere utzi dugu atzean. Asteon hautatu ditugun txioetan hauexek ditugu gaiak: ilargia eta Joseba Sarrionandiaren itzulera, Euskal Telebista eta Naf...\nJ.L. Vilallonga Castellvelleko markesa zenaren aitortza - Frantzian eta batez ere Espainian famatua izan zen J.L. Vilallonga aristokrata, bon vivant emakume seduzitzailea. Halaber, nobelagile, idaz...\nGuztiok dakigu zein den gure egoera Pandemia honen ondorioz, eta nola bizi izan dugun. Baina zer gertatzen ari da gure Euskal musika taldeekin? eta Euskal kultur ekarpenekin? Itxialdian izu...\nEdurne Angulo Sainz de la Maza\nEzkertiar eta Abertzale irabazi arte - “Agian hasieran bertan ekibokatu ginen mundura euskaldun sortzean eta gero, gero ez genuen iraultzaren borrokatik apartatzen, apartatzen jakin” honelaxe d...\nAukera politikoak - Oier Llinasek Arabako Alea agerkarian. Ia nahi gabe ohitu gara ikustera nola Covid-19aren inguruko datuak ematerakoan beti estatu mailako estatistikak erabiltzen diren: Frantzi...


Pierregot - Wikipedia, entziklopedia askea.\nMirvaux, Molliens-au-Bois eta Rubempré\n148 (%52.5) 132 (%46.8)\nPierregot Frantziako udalerria da, Somme departamenduan dagoena, Frantzia Garaia eskualdean. 2013an 249 biztanle zituen.\n2007an Pierregot udalerrian erroldatutako biztanleak 249 ziren. Familiak 96 ziren, horien artean 12 pertsona bakarrekoak ziren (12 bakarrik bizi ziren gizonak), 36 seme-alabarik gabeko familiak ziren, 44 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 103 etxebizitza zeuden, 95 familiaren etxebizitza nagusia ziren, 6 bigarren erresidentzia ziren eta 2 hutsik zeuden. Etxebizitza guzti hauek 102etxeak ziren. 95 etxebizitza nagusietatik 89 bere jabearen bizilekua ziren eta 6 alokairuan okupaturik zeuden; 1ek bi gela zituen, 5 etxek hiru zituzten, 21 etxek lau zituzten eta 68 etxek bost zituzten. 86 etxek euren parking plaza propioa zuten azpian. 30 etxetan ibilgailu bat zegoen eta 62 etxetan bat baino gehiago zituzten.\nPierregot udalerriko biztanleria-piramidea 2009an .\n2007an lan egiteko adina zuten pertsonak 165 ziren, horien artean 122 aktiboak ziren eta 43 inaktiboak ziren. 122 pertsona aktiboetatik 118 lanean zeuden (62 gizon eta 56 emakume) eta 4 langabezian zeuden (1 gizon eta 3 emakume). 43 pertsona inaktiboetatik 20 erretiraturik zeuden, 10 ikasten zeuden eta 13 "bestelako inaktibo" gisa sailkaturik zeuden.\n2009an Pierregot udalerrian 96 unitate fiskal zeuden, 259 pertsonek osaturik. Pertsona bakoitzeko diru-sarrera fiskalaren mediana urteko 23.970 euro zen.\n2000. urtean Pierregot udalerrian 5 nekazaritza-ustiategi zeuden.\nBNF: 15277100m (data)\nOrriaren azken aldaketa: 15 martxoa 2021, 02:00.


Getaria: Txakoliaren lurraldea - Donostia Turismoa\nSentitu magia Donostian\nSister-ak txakolinaren oso zaleak garela eta Getaria asko gustatzen zaiguala jakina da, horregatik, Donostyletours enpresaren eskutik Donostiako Turismo Bulegoko web atarian "txakoli Tour" esperientzia ikusi genuenean, irteerak gure izena zeramala iruditu zitzaigun.\nTxakolin Tour pribatu bat da, zuk nahi duzunean egin dezakezuna. Zure bila autoz datoz horrela, ez duzu ezertaz kezkatu behar, Tourrak txakolin dastaketa barne hartzen baitu.\nTxango honek Igeldo menditik Getariara eramango zaitu, nahiz eta ohiko topikoa izan, bidea eta paisaiaz gozatzea esperientzia zoragarria da berez.\nZaldiak, ardiak, untxiak, eskoziar behiak agurtzera ateratzen dira. Gure hiriaren erdigunetik bi pausura bista liluragarriak ditugula, eta Igeldo mendia bertan izateagatik pribilegiatuak garela ahaztu egiten zaigu.\nAinhoa da Donostyletourse-eko gure gida eta bidean zehar hainbat aldiz geldiarazten du autoa, argazkiak, bideoak eta instagram stories egiteko eskatu diogunean. Nekaezinak gara eta zerbait polita ikusten badugu, gelditu egin behar da, eta dena polita iruditzen zaigu!\nGetariara iristean Ainhoak herriari buruzko azalpen bitxiak, istorioak eta kondairak eta Getariako balari buruzko gauzak kontatzen dizkigu.\nSan Salbador elizan sartu gara, kale harriztatuetan paseatu dugu, portutik dauden ikuspegi zoragarriez gozatu dugu... eta Getaria hain hurbil izatearen zorteaz jabetzen garean aurpegian irribarre bat marraztu zaigu.\nElkano Txakolindegira autoz igo gara, kasualitatez aurtengo udan, gure lagun Agusi esker, Elkanoko Txakolina dastatu genuen lehen aldiz eta probatu bezain pronto hartaz maitemindu ginen.\nElkanoko mahastietako paisaiarekin eta ikuspegiekin flipatzen dugu.\nJose Luis eta Ekaitz Zimmermann aita-semeak dira, alemaniar jatorriko abizena dutenak. Abizen alemanaz gain, beste 7 abizen euskaldun ere balituztela aitortzen digute barre artean.\nTxakolinarekiko grina, euren mahastiengatik eta lurragatik duten pasioa hitz eta azalpen bakoitzean nabaritzen da. Tontotuak familiaren historia eta 1830ean hasi zuten Txakolinaren tradizioaren nondik norakoak entzuten ditugu.\nElkano upeltegian artisau-txakolina egiten dute, historikoki egiten zen moduan baina zenbait teknika berri erabiliz.\nMahats-mulko bakoitza mimatzen dute eta xehetasunak zaintzen dituzte, eta hori euren bi txakolietan, Elkanon eta Juan Sebastianen, nabaritzen da.\nGainera, partzela bakoitzari barrika bat ematen diotela azaldu digute, eta horrela, muztioaren oxigenazioa minimoa izatea lortzen dute prozesu osoan.\nHori dela eta, txakolinak kalitate handikoak dira eta zentzumenentzako miraria.\nUpategira bisita egin eta gero, terrazara joan eta upel baten inguruan, txakolina dastatzeko aukera dugu. Eguzkiak mahastiak argitzen ditu eta gure txakolinak gildekin eta Getariako antxoekin batera dastatu ditugu. Probatu eta ohhhh!! zoriontsu gara hemen itsasoari begira.\nAgurraren unean, Madrileko turista talde bat agertu da. Getariako Iturregi Hoteletik datoz oinez, kasualitatez iritsi dira Elkanora, baina mahastiak eta bistek liluratu dituzte.\n13:30ak dira eta Jose Luisi galdetu diote Txakolinaren botila bat dastatu dezaketen.\n"Zerbait egin ahal izango dugu", esan die gure lagunak, irribarre batekin, eta agurtu egingo gaitu ardoaren bila joan aurretik.\nGuk agur esaten diogu, Zimmerman familiari eta Donstyletoursi esker, azaroko goiz ederrenetako bati.\nBaina Elkano Txakolina utzi aurretik Madrileko lagun berriekin hitz egiten dugu: "Zorte handia izan duzue, Mundu osoko Txakolin onenetako bat probatuko duzuelako".\nEta han, mahastien artean, itsasora begira, kopa eta barre artean uzten ditugu pozik gure lagun berriak.\nGetaria jaisten gera eta Zarautzeruntz abiatzen gera kostako errepidea hartuz. Modu sinplean esanda IKARAGARRIA.\nBehin Zarautzen gaudela gure txangoaren azken geldialdia egiten dugu Talai mendin. Bertatik Zarautzeko hondartzaren panoramika osoa eta Getaria ikusteko aukera dago.\nEsperientzia zoragarria bizi dugu gaurkoan eta gogoratzeko etxera Elkanoko Txakolinaren botila bat ekarri dugu.\nTopaaa egin dezaguuun!


Orozkoko Udala - Orozkoko Udalak Covid-19 birusaren krisiaren ondorioz larrialdi ekonomikoko egoeran dauden pertsonei lagunduko die\nOrozkoko Udalak Covid-19 birusaren krisiaren ondorioz larrialdi ekonomikoko egoeran dauden pertsonei lagunduko die\nKoronabirusaren hedapenaren ondorioz gauzatu den osasun-krisia dela eta, alarma-egoeran sortutako premia egoerei aurre egiteko araudia onartu du Orozkoko Udalak apirilaren 24ko ezohiko osoko bilkuran, pertsonei eta familiei zuzendutakoa.\nUdal eskumenen barruan eta baliabide propioekin, oinarrizko beharrak asetzeko baliabide nahikorik ez duten familiei laguntzeko neurriak hartuko dira. Hori dela eta, 90.000 euroko hainbat laguntza abian jartzea onartu du Udalak, diruzaintzako gerakinaren kargura. Onuradunek baldintza batzuk bete beharko dituzte.\nLaguntzak eskatu ahal izateko, besteak beste, Orozkon bizi behar ziren alarma-egoera indarrean sartu zen unean. Beste baldintza bat, premia sortzen den unean, diru-sarrerak bermatzeko errenta (DBE) baino diru-sarrera altuagorik ez izatea da -publikoak zein pribatuak-, bizikidetza-unitateko kide kopurua kontuan hartuta.\nPertsona bakar batek osatutako bizikidetza-unitate batean, zenbateko hori orokorrean 693,73 €-koa da gehienez hilean, eta 795,95€-koa pentsiodunen kasuan. Bi pertsonako unitateetan, hilean 890,81€-ko zenbatekoa ezartzen da gehienez orokorrean, eta 994,94€ pentsiodunentzat; hiru pertsonako edo gehiagoko unitateetan, 985,41€ orokorrean eta 1.074,53€ pentsiodunentzat.\nEra berean, inolako baliabiderik ez izatekotan, pertsona horiei legokiekeen gizarteratzeko eta gizarte-babeserako oinarrizko errentaren urteko zenbatekoa halako lau baino gehiagoko ondarerik ezin dute izan, lotura duten pertsona kopuruaren arabera.\nHala ere, ondare hori izanik, bizikidetza-unitateko kideen arabera DBEa baino zenbateko handiagoa eskudirutan ez dutela frogatzen duten pertsonek laguntza horiek jaso ahal izango dituzte, eta hurrengo urtean itzuli beharko dituzte laguntza guztiak.\nOnartutako araudiaren barruan, honako gastuak estaltzeko laguntza-osagarriak daude jasota: alokairu-, errentamendu- edo azpierrentamendu-gastuak, ostatu-gastuak edo logelen alokairua; kredituen interesek eta amortizazioak eragindako gastuak; elektrizitate-, gas- edo etxerako bestelako erregai-horniduraren ondoriozko energia-gastuak; altzarien eta etxetresna elektrikoen gastuak; etxebizitzako egokitzapen-, konponketa- edota oinarrizko instalazio-gastuak; ohiko etxebizitza edo bizitokia gozatu eta mantentzeko beharrezkoak direnak eta, azkenik, bizikidetza-unitateko kide baten edo gehiagoren beharrizan primarioei lotutakoak.


'Durangaldea uztabarritzen' bertso zirkuitua, martxan - bertsoa.eus\nDurangaldeko bertso-eskola 2021-03-04\n'Durangaldea uztabarritzen' bertso zirkuitua, martxan\nBertso plaza biziberritzeko asmoarekin, 11 bertso jaialdi antolatu ditu Durangaldeko bertso-eskolak. Martxoaren 13an hasi eta uztailaren 10ra arte izango dira saioak, eta bertso-eskolako kideez gain hainbat gonbidatu ere izango dira.\n"Durangaldea uztabarritzen" dinamikak bertso saioak suspertzea eta Durangaldeko bertsozaleari bertsolaritzaz eta kulturaz gozatzeko aukera eskeintzea du, besteak beste. Bertsolari gazteak eta osasun larrialdiagatik gazteek izaten dituzten bertsotarako aukeren gutxitzea ere izan dute gogoan Durangaldeko bertso-eskolako kideek.\n"Bertso saioei dagokienez, kopurua asko murriztu da. Plaza askotan dabiltzan bertsolariei ez ezik, gazteei ere eragin die horrek, saio informalak, bertso afariak... ezin antolatu gabiltzalako denok ere. Bertso eskolako kideok saioen beharra ikusi dugu, eta bertso eskolak saioak aurrera eroateko gaitasuna baduela ikusita, zirkuitua antolatzea erabaki dugu. Gazteei saioak eskaintzeko ez ezik, Duangaldean bertso mugimendua eten ez dadin ere antolatuko dugu".\n11 jaialdi antolatuko dituzte guztira Durangaldeko herrietan barna: Abadiñon, Berrizen, Elorrion, Iurretan, Mallabian, Otxandion, Durangon eta Zornotzan (azken bi herrietan bina saio). Aurreneko saioa Elorrioko Gaztetxean izango da martxoaren 13an, 18.30etatik aurrera eta kantuan izango dira Iruri Altzerreka, Txaber Altube, Erika Lagoma eta Aitor Esteban bertsolariak. Gai jartzaile lanetan arituko da Iker Apraiz. "Lehen saioan esaterako Elorrion, osasun neurriak direla-eta baztertuta geratu diren leku bat (gaztetxea) aukeratu dugu, badakigulako espazio horietan ere modu seguruan antola daitezkeela kultur ekintzak, nahiz eta aforoa baxua izan" gaineratu dute Durangaldeko bertso-eskolako kideek.\nFormatu eta mota askotako saioek osatuko dute zirkuitua, eta Durangaldeko bertsolariez gain, gonbidatu bereziak ere izango ditu antolatzaileek azaldu digutenez: "Saio batzuk areto formatukoak izango dira, aretoetan egingo direlako hain zuzen ere. Herriko plazak ere zapaldu gura ditugu... Oholtza motaren arabera, saioek kolore desberdina izango dute, eta horiek guztiak ikusteko aukera ere ematen du zirkuituak. Horrez gain, gure bertso eskolako kideei lehen mailako bertsolariak gehituko zaizkie (Lujanbio, Soto, Gaztelumendi, Alkaiza...) eta polita izango da ikustea maila goreneko bertsolariak eskolako gazteekin batere abesten, adibidez. Elkar ezagutza gertatuko da hor".\n"Ez dugu horren zirkuitu handirik egin aspaldian, eta harrera ona izatea espero dugu, garaiotan zerbait freskoa eskaintzea komeni da, eta zirkuituak hori eskaintzen duela uste dugu. Bertsozalea gosez dago, eta asetzeko lain saio antolatuko ditugu".\nHauek dira bertso saioak eta parte hartzaileak, kronologikoki:\nMartxoak 13, Elorrion. 18:30ean, Gaztetxean:\nGai-jartzailea: Iker Apraiz\nMartxoak 27, Durangon. 18:30ean, Sorginola gaztetxean\nGai-jartzailea: Leire Vargas\nApirilak 16, Iurretan. 19:00etan, Askondoko karpan:\nGai-jartzailea: Eneko Abasolo ‘Abarkas’\nApirilak 24, Zaldibarren. 18:30ean, Gaztetxean:\nGai-jartzailea: Ainhoa Urien\nApirilak 30, Zornotzan. 19:00etan:\nGai-jartzailea: Ander Gerrikaetxebarria\nMaiatzak 8, Otxandion. 18:00etan:\nGai-jartzailea: Durangaldeko Bertso Eskola\nMaiatzak 29, Berrizen. 18:00etan, Kultur Etxean:\nEkainak 12, Zornotzan. 18:00etan:\nEkainak 19, Mallabian. 18:00etan, parkean:\nGai-jartzailea: Eider Gallastegi\nUztailak 2, Abadiñon. 19:00etan, Errota Kultur etxean:\nGai-jartzailea: Jon Zialzeta\nUztailak 10, Durangon. 18:00etan:\nGai-jartzailea: Ander Elorriaga


Dopatu zela aitortuta, Sidneyko dominak itzuli ditu Marion Jonesek - Kirola - Berria\nDopatu zela aitortuta, Sidneyko dominak itzuli ditu Marion Jonesek\n2000. urteko Olinpiar Jokoetan, Sidneyn, irabazitako bost dominak itzuli ditu Marion Jones atleta estatubatuarrak. Joan den ostiralean, dopatu egin zela aitortu zuen Jonesek, eta haren abokatu Henry DePippok agertu duenez, dagoeneko itzuli ditu dominak. Hala ere, ez du zehaztu noiz eta non itzuli dituen. Olinpiar Joko haietan urrezko hiru domina (100 metro, 200 metro eta 4x400 metro erreleboetan) eta brontzezko bi (luzerako jauzia eta 4x100 metro erreleboetan) irabazi zituen. Jonesen iragarpenak azken 8 urteetako atletismo lehiaketetako palmaresak berrikustera bultza ditzake nazioarteko kirol erakundeak.\nAdil Kaouch bi urterako zigortu dute dopinagatik


Goi Paleolitoko haurrek parte hartzen zuten labarretako eskuen margoketan - Elhuyar Aldizkaria\nHasiera » Albisteak » Goi Paleolitoko haurrek parte hartzen zuten labarretako eskuen margoketan\n2022/03/14 346. zenbakia\nGoi Paleolitoko haurrek parte hartzen zuten labarretako eskuen margoketan\nMargoak egileen adinarekin lotzeko, esperimentuetan eta aztarnen azterketan oinarritu dira. Arg. Verónica Fernández-Navarro et al.\nGoi Paleolitoko labar-artearen adibide ugari eta hedatuenetako bat eskuen margoak dira. Eskua labarrean jarri, eta, margoa haren ingurua putz eginda, eskuaren itxura uzten zuten kobazuloetako hormetan. Urteetan, esanahi sakratua eman izan zaie, eta egileei rol berezia esleitu izan zaie. Orain, ordea, Kantabriako Unibertsitateko arkeologoek frogatu dute eskuen margoketa ekintza kolektibo bat zela, zeinetan haurrek ere parte hartzen baitzuten.\nJournal of Archaeological Science aldizkarian argitaratu dute ikerketa, eta Verónica Fernández Navarro da lehen egilea. Azaldu duenez, Diego Garate Maidaganek zuzentzen duen proiektuaren barruan (Before Art) egin dute lan hori: “Goi Paleolitoko adierazpen esanguratsuenetako bat labar-artea da. Gure helburua adierazpen horien testuingurua ezagutzea da: nor ziren egileak, nola antolatzen ziren, nola sartzen ziren kobazuloetara, zer horma aukeratzen zituzten, zer teknologia eta material erabiltzen zituzten… Hau da, nolako gizarteak ziren eta zer garrantzia zuen haientzat adierazpen-mota horrek”.\nIldo horretatik, orain argitaratu duten ikerketan, Kantabriako Castillo, Garma,eta Fuente del Salín kobazuloetako eskuen margoak aztertu dituzte, baita Maltraviesokoak (Cáceres) eta Fuente del Truchokoak (Huesca). Izan ere, kobazulo horiek irudi ugari dituzte, aztertzeko leku aproposean eta ondo kontserbatuta daude. Egileen adina kalkulatzeko, berriz, 3D-ko eredu fotogrametrikoak erabili dituzte, eta emaitzak gaur egungo egindako adibideekin alderatu dituzte. Adin guztietako pertsonek parte hartu zuten esperimentuan, eta, hala, ondorioztatu dute margoen laurdena, gutxi gorabehera, haurrek egindakoak direla, neskek zein mutilek.\nHaurrak, taldearen parte\nGaratu duten neurketa-sistemaren adibide bat. Arg. Verónica Fernández-Navarro et al.\n“Emaitzak dezente harritu gaitu”, aitortu du Fernándezek. “Frantzian, adibidez, badago bakarren bat oso txikia, Maltravieson ere bai… Baina kontuan izan behar da margo horiek eskuaren inguruan putz eginda sortzen zituztela, eta, beraz, eskua bera baino dezente handiagoak dira. Hortaz, ez da hain erraza pentsatzea neska-mutilek egindakoak direla”.\nHala ere, esperimentuan kontuan izan zituzten. Hain zuzen, azken urteotan beste zenbait ikerketatan ere aztertu dute haurren rola, adibide, harrizko tresnen ekoizpenean, eta zenbait objektu jostailuak izan zitezkeela ere iradoki dute. Bestalde, hezurrak helduenak baino errazago desegiten badira ere, hilobietan ere aurkitu izan dituzte haurren aztarnak. Horrenbestez, haurrak komunitatearen zati garrantzitsua zirela ondoriozta daiteke. Edonola ere, artikuluan ohartarazi dute haurren eta helduen arteko bereizketa ez dela zurruna: alderdi biologikoak ez ezik, soziologikoak eta kulturalak ere eragiten dute sailkapen horretan.\n“Argi dago, hori bai, talde osoak parte hartzen zuela eskuen margoketan. Hortaz, badirudi elementu bateratzaile bat izan zitekeela; taldea sendotzeko jarduera bat”, nabarmendu du Fernándezek. Bestetik, sortu duten metodologiaren balioa azpimarratu du: “Kontuan izan behar da halako margoak kontinente guztietan daudela eta milaka urtez egin izan direla. Orain, ikerketa honi esker, metodologia bat dugu hobeto ezagutzeko haien egileak”.


Maider Bilbao: Saio praktikoak. 2014-12-11-12\nSaio praktikoak. 2014-12-11-12\nHamahirugarren saio praktikoan, saio honetako aurkezpena egitea tokatu zaigu. Esan beharra dago, hasieran egun berean bi aurkezpen egin beharra nahiko konplexua ikusi genuela, ez genekielako zer zen teorian edo praktikan aurkeztu behar zena zehazki. Baina taldekide baten ideia jarraituz, galdera erantzunen bidez dinamika bat prestatu genuen.\nHorretarako, Glogster programaren bidez poster bat egitea erabaki genuen, eta nik neuk egitea erabaki nuen. Esan beharra dago nahiko zaila egin zitzaidala poster-a egitea, programa orokorrean oso txarto ziholako, pentsatzen nuen nire ordenagailuagatik zela baina beste batzuetan ere gertatzen zela, pantailan agertzen zena moztu eta ezin zen bertan lan egin, baina azkenean, denbora luze bat saiatzen egon ondoren lortu nuen, eta hau izan zen azkenengo emaitza:\nBertan ikus daitekeenez, egin genuena da galdera batzuk prestatzea besteek erantzun eta gero guk gurea azaldu ahal izateko. Gure lana dokumentatzea zenez galdera hauek planteatu genituen:\nNola hasiko zinateke?\nNola batuko zenukete informazio guztia?\nNola mantenduko zenukete zuen taldeekin kontaktua?\nBehin guztia eginda, nola egingo zenituzkete bi aurkezpen egun batean?\nErantzunak entzun genituenean, gainontzekoenak, guk egin genuena, eta gure prozesua zein izan zen. Izan ere, hasieran ez genuen jakin nola bideratu gure lana eta zein izango zen gure lana benetan dokumentatzaile moduan, zelan egongo ginen kontaktuan gure taldeekin eta zelan irtengo zen lan hau. Baina azkenean, pixka bat gehiago ulertu eta bertatik jo genuen.\nAurkezpenari dagokionez, uste dut oso interesgarri geratu zela, momentuan ateratzen zena azalduz, eta guk betetako prozesua zenez, gogoratzen genituen gauzak azalduz. Gainera, klasekideek oso aktiboki hartu zuten parte eta honek lagundu zigun besteek ikusi zezaten zeintzuk izan ziren euki genituen arazoak eta nola gainditu genituen. Gelakideei eskatu genien gugandik hurbil egon zitezen, horrela ondo parte hartu ahal izateko. Azkenik, sortu genuen debatea oso interesgarri geratu zen eta nik uste dut guztien guztokoa izan zela.\nEgun horretan beste aurkezpenak egon ziren baina Alaitzek esanda gimnasiora joan ginen hauek egitera, bertan egitea oso interesgarria ikusi nuen eta oso eroso egon ginen guztiol bertan, Izan ere, bertan aurkezpenak egiterakoan bestelako dinamikak sortzen dira eta taldea bateratuago dago, eta adiago agian ere. Egun honetan ikusi genituen teknografiak asko gustatu zitzaizkidan, batzuk desberdinak besteengandik baina helburua betez guztietan.\nHamalaugarren saio praktikoan, ostiralekoan praktiketakoaurkezpenekin jarraitu genuen, Bertan dokumentatzaileetako batzuek egindako aurkezpen bat gustatu zitzaidan, desberdin egin zutelako, baten praktikumeko ikasleekin egindako lan bat erakutsi zuen eta hau oso polita izan zela uste dut eta oso ondo geratu zela.\nBeste teknografia batzuk ikusi genituen, eta guztiak izan ziren desberdinak, batzuk marrazki bidez edo bideo bat gauzak azalduz, gustatu zitzaidan ikustea bakoitzak betetako prozesua eta haiek egin behar zutena, hau da, azaltzea zergatik erabaki zuten irakasleak izan nahi zutela. Galdera hau entzuteak nire buruari galdera egitea ekarri dit, zergatik erabaki nuen irakasle izatea? Galdera nire buruari egin badiot ere, oraindik erantzuna ez dut aurkitu, eta uste dut hau aurkitzeko pixka bat pentsatu behar izango dudala, baina erantzun hau aurkitzea oso interesgarria izango dela ere uste dut,\nPublicado por Maider Bilbao en 0:14\nSaio teorikoa. 2014-12-11\nDokumentatzaileen lana nola egin genuen azalt...


Etxebizitza eskubidearen ukapenaren ondorioz beste herritar bat hil da gaur | LAB SINDIKATUA\nEtxe kaleratzeak Etxebizitza eskubidearen ukapenaren ondorioz beste herritar bat hil da gaur\nEtxebizitza eskubidearen ukapenaren ondorioz beste herritar bat hil da gaur\nGaur goizean Ibarrekolandan, etxe kaleratze prozesu baten ondorioz bere buruaz beste egin du pertsona batek. Beste behin ere, etxebizitza eskubidearen ukapena eta bizitza baten galera eskutik agertzen zaizkigu. LABek gaur Sarrikon, arratsaldeko 20:00etan egingo den elkarteratzean parte hartzera dei egiten du.\nEgoera guzti hauek erabat onartezinak dira ikuspuntu pertsonal, sozial eta politikotik. Ikusten ari gara nola botereak, banketxeek eta gobernuek ez duten inolako borondaterik holaxeko gertaera lazgarriak gelditzeko. Instituzioek ezin dute jarraitu kapital handien interesak defendatzen herritarron eskubideak etengabe murriztuz eta jendearen bizi kalitatea zapuztuz.\nEtxebizitza eskubide bat da eta ezin da espekulaziorako tresna bat izan. Hortaz etxe kaleratze guztiak bertan behera uztea exijitzen dugu eta instituzioetatik pertsona guztion etxebizitza eskubidea bermatzeko neurriak hartu daitezela.\nBukatzeko, dei egiten dugu etxebizitza eskubidearen defentsan egingo diren mobilizazioetan parte hartzera inoiz baino beharrezkoagoa bai da herritarron mobilizazioa gure eskubideen defentsan, konkretuki gaur Sarrikon, arratsaldeko 8retan egingo den elkarteratzean parte hartzera dei egiten dugu.


Irekia Eusko Jaurlaritza - Gobierno Vasco :: “Merkatuek zibersegurtasunari lotutako marka bezala ikusi behar dute Euskadi”\n“Merkatuek zibersegurtasunari lotutako marka…\n“Merkatuek zibersegurtasunari lotutako marka bezala ikusi behar dute Euskadi”\n<img src="https://www.irekia.euskadi.eus/uploads/cover_photos/42423/original/20171122174804_0A7A2002.JPG" style="max-width:100%" alt="" />\n- Javier Diéguezek, Basque Cybersecurity Centre-ko (BCSC) zuzendariak, elkarlanaren alde egin nahi du eraso informatikoak geldiarazteko\n- “Gure asmoa ez da enpresekin lehiatzea, baizik eta haiekin batera lan egitea. Ez dugu eskainiko enpresen negozioari kalte egin diezaiokeen zerbitzurik”, adierazi du.\n- “Bukatu da gustuz erasotzen duen hackerra. Erasoen helburua da dirua edo eragina irabaztea, ez dago erromantizismorik”.\nJavier Diéguez, Basque Cybersecurity Centre-ko (BCSC) zuzendaria, Donostiako Kursaalen izan da asteazken honetan, Basque Industry 4.0 kongresuan, non esan baitu Euskadik lanean jarraitu behar duela “zibersegurtasunari lotutako marka bezala ikus gaitzaten”.\nDiéguezek buru eman dio 2.400dik gora lagun bildu dituen ekitaldi horri. Bere hitzaldian azpimarratu du BSCHren helburua dela segurtasuna ematea enpresei eta ekonomia dinamizatzea. “Gure asmoa ez da enpresekin lehiatzea, baizik eta haiekin batera lan egitea. Ez dugu eskainiko enpresen negozioari kalte egin diezaiokeen zerbitzurik. Zibersegurtasun arloko ahaleginak eta helburuak lerrokatzea da erronka nagusia”.\nDiéguezek aipatu du informazioa funtsezko elementua dela gaur egungo gizartean eta, beraz, babestu egin behar dela. “Argi dago gailuak, enpresak eta gobernuak gero eta konektatuago daudela. Segurtasun fisikoko elementu guztiak elektronizatzen ari dira. Orain beste modu batean kontsumitzen dugu teknologia: dena dago lainoan. Informazioa oinarrizko elementu bihurtu da, eta babestu egin behar dugu”.\nDiéguezek esan du eraso informatikoak arrisku izatetik mehatxu izatera igaro direla. “Bukatu da gustuz erasotzen duen hackerra. Orain profesionala da, aktibista, krimen antolatuan edo geopolitikan diharduena. Bi kasu horietan antolakunde oso prestatuak eta finantzatuak dira. Erasoen helburua da dirua edo eragina irabaztea, ez dago erromantizismorik”.\nAipatu du informazioa babestu egin behar dela, eta ez bakarrik datu pertsonalen pribatutasuna zaintzeko, baizik eta baita ere enpresen plan estrategikoak babesteko. “Eta lantegietako akatsak prebenitzeko, alertak fidagarri egiteko eta ahalik eta azkarren erreakzionatzeko”.\nDiéguezek esan du zibersegurtasun arloan legea betetzea “gutxieneko eskakizuna” dela. “Hala jokatu behar duzu merkatuan jarraitu nahi baduzu”. Bere iritziz, funtsezkoa da eraso zibernetikoen detekzio-denbora murriztea. “Oso lan zaila da, erasotzaileak oso aurreratuta daudelako. Prest egon behar dugu gertatzen denerako. Gaur segurua iruditzen zaiguna, bihar kaltebera izango da”.\nEsan du zibersegurtasun-estrategiak nazioartekoa izan behar duela, “Internet globala delako eta informazioa partekatu behar dugulako”, eta uste du ikuspegi komertziala ere landu egin behar dela. “Merkatuek zibersegurtasunari lotutako marka bezala ikusi behar dute Euskadi”.\n20171122174804_0A7A2002.JPG 300 KB (JPG)


5 ebook marketinari eta salmentei buruz - Gaztenpresa\n1515 Oraingoan, doako 3 ebook eta ordaindutako beste 2 aurkezten dizkizugu. Horiei esker, zure salmentak hobetu eta online inguruneko marketin-estrategiak berritu ahal izango dituzu. Izan ere, Gaztenpresan adituak gara zure negozioa sortzeko fase guztietan laguntzen, zure enpresa finkatzen, merkatuarekin dituzun harremanak hobetzen eta behar duzun guztia eskaintzen, zure ekintzaile-abentura errealitate iraunkorra eta emankorra izan dadin.\nEdukia zeu zara\nBadakizu zer den edukien marketina? Beharbada inoiz ez diozu izen hori jarri, baina egunero ikusten duzu telebistako edo Interneteko kanpainetan. Publizitatea aldatzen ari da, eta enpresek argi dute beren mezuetan urrunago heldu eta bezeroei kalitateko edukiak eskaini behar dietela, edo haiengana iritsiko diren historiak kontatu. Doako ebook hau Eva Sanagustín adituak koordinatzen du. Bertan, 12 adituren ekarpen baliotsuak aurkituko dituzu, hainbat diziplinatako edukiak erabiltzeko: komunikazioa, bilatzaileen optimizazioa, ingurune sozialetako marketina, inbound marketina, brandinga… Kontzeptu horiek guztiak erraz azalduta daude, eta sarritan ilun dauden ideiak argitu egiten ditu egileak.\n2.0 Erakarpen Marketina\nMarketinaren ohiko ereduak etorkizuneko bezeroak bilatzea zuen xede. Erakarpen-marketinak (edo inbound marketina), berriz, Google eta sare eta ingurune sozialak erabiltzen ditu bezero potentzialak erakartzeko. Horretarako, marketin mota horrek hainbat tresna erabiltzen ditu. Horiek guztiak argi azalduta daude Oscar del Santo marketin-adituak idatzitako doako ebook honetan. Hari esker, inbound marketinaren lau faseak ezagutzen ditugu: sortzea, optimizatzea, sustatzea eta bihurtzea. Fase horietan guztietan, beharrezkoa da lehengo moduko iragarle edo saltzaile gisa jokatzeari utzi eta edukien sortzaile eta gizarteratzailea bihurtzea.\nAntonio Cambronero benetako beteranoa da blogen munduan. Dagoeneko 14 urteko esperientzia du Blogpocket izeneko blogarekin. Orain, liburu bat eskaintzen die doan bere harpidedunei. Liburu hori ezinbestekoa da zuretzat, baldin eta bloga erabili nahi baduzu zure zerbitzuak edo produktuak saltzeko edo ezagutarazteko estrategiaren osagai gisa. Egileak zure bloga astebetean optimizatzeko trikimailu eta tresnak azaltzen ditu argi eta zehatz, asteko egunen arabera banatutako ataletan, astelehenetik igandera.\nFernando eta Juan Luis Polo anaiek hamar urtetik gorako esperientzia dute ingurune sozialetako marketinaren arloan. Liburu honetan aditzera ematen digute nolakoak izango diren harreman berriak enpresaren eta egungo bezeroaren artean (gizaki “supersoziala” era “hiperkonektatua”, haien hitzetan). Figura hori eta sare sozialen muina ulertzen baditugu soilik monetizatu ahal izango ditugu web 2.0ko ekintzak. Egileek argitara eman dituzte aldaketa digitalaren protagonisten benetako kasuak eta haiekin egindako dozenaka elkarrizketa, socialholic deritzona zer den eta zergatik eman behar diogun garrantzia azaltzeko.\nBuyology: Erosteko zergatiaren egiak eta gezurrak\nNeuromarketinari buruzko artikuluan azaldu genuenez, garrantzi handikoa da jakitea zer pentsatzen duen pertsona batek erosterakoan. Liburu hau adituek gehien gomendatzen dutenetako bat da, Bertan jasotzen dira mundu zabaleko 2.000 boluntarioren jokabideari hiru urtez egindako ikerketaren emaitzak, alegia nola jokatzen zuten iragarkiak, logotipoak, markak eta produktuak erakusten zitzaizkienean. Egilea Martin Lindstrom da, marketinaren alorreko egile eta aditua. Time aldizkariaren arabera, munduko 100 pertsonarik eraginkorrenetako bat da. Zalantzarik gabe, datu horietako batzuek ideia berriak emango dizkizute zure salmenta-estrategian erabiltzeko.\nEkintzaileentzako liburu gomendagarria: El método Lean Startup. Egilea: Eric RiesEkonomikoki mendekoa den autonomoaren (EMLA) kontratua


Efemerideak – Kattalingorri\nBiribilak eta karratuak bereizten ditudanetik\nIkusgarritasun lesbikoa dela medio, eta DEKUMAS LBT elkarteak garatutako kontakizun lesbikoen bilduma «RelataLes, Relatos Lésbicos en Confinamiento» FANZINEA inspirazio gisa harturik, elkarbanatzen dizuegun kontakizun hau iritsi zaigu. “Biribilak eta karratuak bereizten ditudanetik”, bai hala da, biribilak eta karratuak. Hori da mundu guztiari esaten diodana, niri, emakume bati, emakumeak gogoko ditudala noiztik\nGaur martxoaren 31a da, Trans Ikusgarritasunaren Eguna, eta post honen bidez gogorarazi nahi dugu efemeride hau oraindik ere beharrezkoa dela gizarteak trans errealitateak ezagutu ditzan eta, guztien artean, gorpuztasunen eta identitateen arteko korrelaziorik eza barnera dezagun. Gizarte-imajinarioa zabaltzeko helburuarekin, datozen belaunaldiek sentitutako sexua pertsona bakoitzaren identitate bakar eta errepikaezina dela\nHoy es 31 de marzo, Día de la visibilidad Trans, y mediante este post, queremos recordar que esta efeméride sigue siendo necesaria para que la sociedad conozca las realidades trans y que, entre todes, interioricemos la no correlación entre corporalidades e identidades. Con el fin de ampliar el imaginario social,\nMartxoak 8: Trans emakumea izan landa-eremuan\nNire izena Asteria Angelines Lizarazu García da, 21 urte ditut, Erriberri/Erriberrikoa naiz, eta, nire ikuspegitik, neska trans gisa kontatuko dut zer esperientzia izan dudan landa-ingurune batean hezten, eta zer pentsatzen dudan emakume transek gure emantzipaziorako borrokan duten zereginaz.\nAzaroaren 20a Trans Memoriaren Nazioarteko Eguna\nAzaroaren 20a Trans Memoriaren Nazioarteko Eguna izan zen, eta idatzi honen bidez erresistentziarako eta eskubideen konkistarako bidea egin duten trans errealitateak dituzten pertsona guztiak gogora ekarri nahi ditugu. Beraien gorputzak lehen lerroan jarri dituztenak, askatasun-bideak irekiz, ez bakarrik trans kolektiboarentzat, baita pertsona guztientzat ere. Sistema cisheteropatrialalaren aurkako borrokaz ari garelako.\nIntersexualitatearen Kontzientziazioaren eguna (urriak 26) eta Intersexulaitatearen Elkartasunaren eguna (azaroak 8) direla eta, azaroaren 4an, “Hermafroditas a Caballo o La Rebelión del Deseo” antzezlanaz eta solasaldiaz gozatu ahal izango dugu Nafarroako Antzerki Eskolan. Intersexualitateaz lehen pertsonan hitz egiten duen obra honek, alde batetik, intersex gorputzen isiltasuna eta indarkeriak salatzeko tresna\nUrriak 11: Armairutik Irtete Eguna\nUrriaren 11an armairutik irtete eguna ospatzen da mundu mailan. LGTBI+ pertsonak askotan atera behar gara armairutik gure bizitzan, jende askok pentsatzen du behin ateratzearekin aski dela, baina hau ez da horrela, izan ere, askotan aurrean dugun persona zis-a eta heteroa dela aurresuposatzen dugu, “kontrakoa esaten ez duen bitartean”, hau da,


‘Euskaldun oso’ titulua\n04 urria, 2021 Erretratua 284\n1977an Lankide Aurrezkiak ‘Caceresen jaioa, eta orain Euskaldun osoa’ izenburupean ateratako karteleko argazkia da, Lazkaon bertan ateratakoa eta ondorengo testuak lagunduta: «Legez Francisco TEJADOS da. Baina PATXI TEILATU deitzen diote lagun eta ezagun guztiek. Beste askoren antzera, bizimodu hobe baten esperantzaz EUSKADIRA etorri zen. Eta betiko hementxe gelditzea erabaki. Patxik, berehala ikasi du euskara. Eta… areago oraindik. Beste euskal bertsolariekin batean, plazaz plaza dabil bertso kantari. Ikasbide ederra hauxe! Ongi etorri, Patxi. Oraindik euskararik ikasi ez duten Euskal herriko «Vasco» askok ba dute non ikas».\nPako Tejados • Ataun-Lazkao\nTren batetik bestera ibili ondoren, Albaceteko (Espainia) Lezuza herritik Beasainera iritsi ginen ama eta lau anaia-arreba, 1954ko otsail-martxoan. Handik, Ataungo Aiara eraman gintuzten kamioian. Zortzi urte eta erdi neuzkan nik. Lau senideen artean zaharrena nintzen.\nAitari ezagun baten bidez hona lanera etortzeko aukera sortu zitzaionean, ez zuen dudarik egin. Lehenengo bera bakarrik etorri zen, eta handik bi edo hiru hilabetera etorri ginen ama eta lau seme-alabak –bosgarrena Aian jaio zen–. Amak ez zuen behin ere aitortu, baina pentsatzen jarrita, ikaragarri latza izan behar izan zuen Aiara iristea; guretzako gogorra izan bazen, pentsa harentzat. Han oso jende gutxi bizi zen, eta zeudenek ez zekiten erdaraz, eta amak ere ez euskaraz…\nGogoratzen naiz, Ataungo Aiako Santa Isabel egunean, han hiru-bat hilabete generamatzala, bertsolariak ikusi nituela lehen aldiz. Nik ordurako euskaraz zerbait egiten nuen, eta gizon haiek ikusi nituenean zur eta lur gelditu nintzen. «Poetas» zirela azaldu zidaten lagunek, eta esan zituztenak apuntatzen hasi nintzen, eta aldi berean euskaraz ikasten. Handik sei-zazpi hilabetera morroi bidali nindutenerako, jada euskaraz banekien. Beharko! Euskaltegirik onena Ataun Aia izan zen niretzat zalantzarik gabe. Lau urte egin eta Lazkaora joan ginen bizitzera. Gau Eskolan hasi nintzen eta euskararen munduan murgildu nintzen erabat. Izugarri maite dut euskara.\nIzena eta abizena ere euskaldundu zidan Iñaki Linazisorok, soldadutzara joan aurretik Eliza Kristoan egiten zen antzerki eta bertso festatxoan. Handik aurrera, halaxe geratu zen: Lazkaotik kanpo Patxi Teilatu bezala gehiagok ezagutzen naute, Pako Tejados izenarekin baino.\nPolemika iturria izan zen kartela\n«Euskaldun oso» titulua ere jaso nuen 1977an, Lankide Aurrezki Kutxaren kartel bati esker. Caceresen jaioa, eta orain Euskaldun osoa kartela jarri zuen kaleetan, zuzena ez zen testu batek lagunduta, Albaceten jaio bainintzen. Mexikorako bidaia agindu zidaten argazkia ateratzeagatik.\nPolemika handia piztu zuen kartelak. Caceresko etorkin talde bati ez zion grazia handirik egin izena eta abizena euskaratzeagatik, eta gutuna idatzi zuten Los Cacereños no somos subnormales izenburupean.\n« Amaia Iturriotz: Sumendiak\nTopagune Sozialista »


[Zine kritika] La vérité • ZUZEU\n[Zine kritika] La vérité\nkritika : ‘La vérité’ –\nzinea [Zinemaldiko kritikak]\nHerrialdea: Frantzia-Japonia Urtea: 2019\nFabiannek memoria-liburua argitaratu berri du, eta huraxe irakurtzeko gogoz itzuliko da etxera, Parisera, gidoilari gisara New Yorken lan egiten duen Lumir alaba, Hank senarra eta Charlotte alaba txikia lagun dituela. Frantziako zinemaren industriako izar handia da Fabianne, eta ahoan bilorik gabe hitz egiten du etxean dituen gizonekin (bikotekide berria, senar ohia, agentea…), baina baita kazetari eta lankideekin ere. Lumirrek zirriborroa bidaltzeko eskatu bazion ere, amaren etxera iritsitakoan irakurriko du aurrenekoz haren obra, eta suminduta, iraganeko jokamoldeak eta elkarren arteko harremanaren hutsuneak leporatuko dizkio. Pixkanaka, baina, Fabiannen ezkutuko egia ezagutuko du, hurkoa ulertzeko horren lagungarri izan ohi zaigun egia.\nKoreedaren berrienak Veneziako zinema jaialdia zabaldu zuen hilabete hasieran, eta 67. Donostia Zinemaldiko Perlak sailean Donostia Hiria publikoaren saria eskuratzeko lehiatuko da. Zinemagileak Japoniatik kanpo errodatu duen lehen filma da, eta Juliette Binoche eta Catherine Deneuve bezalako antzezle liluragarriak izan ditu bere aginduetara. Aitortu beharra dut penaz hartu dudala lekualdaketa, eta bi protagonisten interpretazioak ederrak iruditu zaizkidan arren, Koreedaren istorioek zinemagilearen sorterriarekin izan ohi duten lotura estua faltan bota dudala. Bere kultura nazioartekotzen jarrai dezan nahiko nuke, garatzen dituen istorioen unibertsaltasuna ukaezina bada ere.\nHorrez gain, pertsonaiak sortzeko dohain harrigarria duela esango nuke. Detailez janzten ditu filmeko pertsonaia nagusi zein bigarren mailakoak, eta hartu-eman aberats bezain konplexuak lantzen ditu. Iraganeko erabaki eta ekintzek etorkizunean sortutako arrakalak pixkanaka, istorioak aurrera egin ahala, bistaratzen ditu, eta erabat kontrajarriak diren pertsonaiekin identifikatzeko aukera eskaintzen die ikus-entzuleei.\nGidoiaren zorroztasuna eta errealizazioen erakutsitako maisutasuna azpimarratuko nituzke, baina La véritek ez dizkit japoniarraren filmografiako lan askok transmititu izan didaten zirrara eta bakea igorri. Ama-alaben arteko harremanak ez nau hunkitu. Eta metazinema ariketa interesgarria iruditu zaidan arren (adierazteko zailtasunak dituenari gidoia prestatzearen jokoa, kasu), uste dut Koreedaren lan honek Like Father, Like Son (2013) edo Kamakura Diary (Our Little Sister, 2015) bezalako filmen magia falta duela. Pelikula ederra da, baina bere sorkuntza ezaugarritzen duen giro japoniar inspiratzailera bueltan nahiko nuke zinemagilea. Eskatzea zilegi baita.\nEstreinaldiak: Irailak 20


Vitoria-Gasteizko Udalaren web-orria - Peru kalea eta ingurunea eraberritzeko lanak\nPeru kalea eta ingurunea eraberritzeko lanak\nDosierra: 2018/CO_AOBR/0003(Beste leiho batean irekiko da)\nProiektuaren aurrekontua: 581.033,45 €\nHasierako eta bukareko epea: 19/02/18 eta 19/06/18 (4 hila)\nEraberritzeak hainbat jarduera-eremu izango ditu. Peru kalearen iparraldean, espaloia metrotik gora zabalduko da, zirkulazio-errei bat kenduta. Espaloia zabalduko denez, hamalau zuhaitz landatuko dira -garatzeko nahikoa leku izango baitute- eta lau eserleku berri jarriko dira. Aparkalekuen kopurua ia ez da aldatuko, baina espaloia zabaldu behar denez, hegoalderantz mugituko dira. Ondo-ondoan bidegorri bat margotuko da, Domingo Beltran de Otazu kaletik Arriagako ateraino, ibilgailu motordunen kontrako noranzkoan. Costa Rica kalearekiko bidegurutzera iristean, bizikletek autoen erreitik joan behar dute, "30eko zona" izango baita.


Oporretako kanpina loirako bailaran - Kanpinak eta opor etxe Europan - RESASOL - Frantzian, Europan\nHona nahi gabe: BA » Helmugak » Frantzian » Val de Loire\nOporretako kanpina loirako bailaran\nOporretara Loira bailara, Loirako gazteluetan irekitako leiho bat!\nUNESCOren Munduko Ondarearen Zerrendan, paisaia kulturalen azpian, Loire Valley naturaren zaleentzat eta historia buffs eta gourmets gozamenerako helmuga da. RESASOL oporrak Loira bailaran alokairua aukeraketa bat eskaintzen, kanpin 4 eta 5 izar, cottage alokairua, mobile home eta txabola, etxeko turismo egonaldietarako edo hotel egoitza, altzariz ostatua, aterpe eta txalet alokatzeko bisitatu Loire Valley askatasun osoz! Gozatu kokaleku ezin hobea Loire Valley bihotzean Loirako gazteluak ederrenak bisitatzeko. Errenazimenduko bitxien artean, ezagutu Chambord, Chenonceau, Amboise edo Villandry gaztelua eta bere lorategi zoragarriak. Berrogeita hamar gaztelu inguru, jauregi egoitza eta Erdi Aroko gotorlekuak publikoari irekita daude. Loira bailaran oporretan kirol eskaintza zabala eta kanpoko familia osoa eskaini: mahastietan ibiliak, zaldiz Orleanseko basoan zaldiz, "Erregeen Harana baino gehiago globo ", bizikleta-ibilaldiak eta ibai gurutzatuak Loireko, Europako azken basamortuan. Loira ibarra halaber etiketatu mahastiak "Turismo kobak" eta Anjou, Orleans eta Touraine, haitzuloa herrietan Rochemenier eta Montsoreau, Troglodytique Harana bezalako guneak Saumur ardoak Goupillières, Indre-et-Loireko upategi eta champignonnières innumerable lurpeko hiriak ahaztu gabe.\nOporretan batera oporretako kanpina loirako bailaran - Kanpinak Frantzian - Kanpinak Europan - Alokatzeko Frantzian


XII. Garagardo Festa, datorren asteartetik igandera bitartean . diariovasco.com\nXII. Garagardo Festa, datorren asteartetik igandera bitartean\n16 garagardo ezberdin probatzeko aukera izango da aurtengo aurtengo azokan\nDatorren asteartetik igandera bitarte, Elizalde auzoko Doneztebe plazan jarritako karpan Oiartzungo Garagardo festaren hamabigarren aldiari ekingo zaio. Egunero arratsaldeko 19:00etatik goizaldeko 01:00era egongo da zabalik azoka. «Asteazkenean, urriak 12, eta larunbatean, urriak 15, arratsaldeko 18:00etan zabalduko dugu karparen atea», argitu dute antolatzaileek.\nOiartzungo plazara bertaratzen diren lagunek 16 garagardo ezberdin probatzeko aukera izango dute, besteak beste, garagardo zuria, horia, gorria, beltza, iluna eta alkoholik gabekoa. «Aurten gluten gabeko garagardorik ere ez da faltako azokan. Euskal Herriko eta Bretainiako garagardoekin batera Kataluniakoa eta Galiziakoa ere jarriko ditugu probatzeko, baita belgiarra, txekiarra, alemaniarra eta ingelesa ere», zehaztu dute.\nAfaltzeko egokiera ere izango dute plazara inguratzen direnek. Aukeran jarriko dituzte ukondoa, saltxitxak, saiheskia, entsalada, gazta eta irasagarra eta ijito-besoa (produktu gehienak herriko ekoizleei erosiak).\nEta karpako giroa alaitzeko zuzeneko musikaz gozatzeko parada izango da. Gainera, aurten ere, zozketa bereziak antolatu dituzte egunero gaueko 22:00etatik 23:00etara. «60 saritik gora zozkatuko ditugu», adierazi dute.\nLandetxe plazan animazioa\nHerriko haurrek ere izango dute euren tartea larunbatean, urriak 15, arratsaldeko 17:00etan hasita. «Puzgarriak eta txokolate jatea prestatu dugu herriko ttikientzat», azpimarratu dute.\nBestalde, Landetxe plazan izango da animazioa egun horietan guztietan, Laia tabernaren eskutik. Urriaren 12an, 12:00etan Haurtzaro Dantza Taldeak emanaldia eskainiko du; urriaren 13an, pintxo-pote alemaniarra izango da arratsaldeko 19:00etatik aurrera; urriaren 14an, The Crockets Beatles Tribute Band taldearen saioa hasiko da arratsaldeko 19:30etik aurrera; azkenik, urriaren 15ean Ibargain Musika eskolako Bat Batean taldearen emanaldia izango da 12:30ean aurrera.\nUrkabeko I Igoera\nIntxixu Trail-Girizia Mendi Lasterketa Taldeak antolatuta, Urkabeko I. Igoera egingo da datorren urriaren 15ean, arratsaldeko 17:30ean. Lasterketa motz bezain gogorra izango dela aurreikusi dute antolatzaileek. Izan ere, 1,6 kilometroko ibilbidean 191 metroko igoera metatua izango da.\nIrteera ofiziala Gaetxen (Bidegorrian, skate park-aren aldamenean) izango da, baina 10-15 minutu lehenago Elorsoro kiroldegitik irteera neutralizatuan joango dira korrikalari guztiak irteera gunera.\nIzen ematea www.herrikrosa.eus helbidean egin daiteke, 5 euroren truke. Egunean bertan ere aukera izango da, 16:30etik 17:00etara Elorsoro kiroldegian. «Izen ematearekin batera, korrikalari bakoitzari oroigarri bat emango zaio eta lasterketa bukaerako luntxerako zein kiroldegiko dutxak erabiltzeko eskubidea izango du (20:00 arte)», diote.\nAntolatzaileek animatzeko eta igoeran parte hartzeko deia zabaldu dute. «Eta gero, gozatu Oiartzungo Garagardo Festan».


118 ekimeneko gobernu plana aurkeztu du Udalak - Noticias - Usurbil\n118 ekimeneko gobernu plana aurkeztu du Udalak\n118 ekimeneko lau urterako Udal programa aurkeztu zuen ostegun arratsaldean Usurbilgo Udal Gobernuak. Xabier Arregi alkatearen iritziz, “baliabide humano, ekonomiko eta materialak aztertu eta egingo duguna zehaztu dugu.” Horrenbestez, Arregiren ustez, gobernu plana Udal jardunaren “oinarria” izango da legegintzaldi honetan.\n118 ekimenak hiru bidetatik jaso dituztela azaldu zuten; alde batetik 2015eko udal hauteskundetarako eramandako programa, beste alde batetik 2016ko aurrekontuetarako herri eragileekin egindako bilerak eta, azkenik, Alaitz Aizpuruak azaldu zuenez, “legegintzaldi honetako lehen zazpi hilabetetan ikusi duguna edota jaso ditugun ekarpenak.”\nHerri ikuspegi osoa\nUsurbilgo alkateak azpimarratu zuenez, herri ikuspegi osoa jasotzen saiatu dira Gobernu Plan honetan eta helburu horrekin, sei irizpide nagusi ezarri dituzte: auzo guztiak kontuan hartzea, adin guztietarako proposamenak izatea, inklusibitatea, parekidetasuna, jasangarritasuna eta bizikidetzaren baloreak sustatzea.\nAizpuruak, bere hitzartzean, Gobernu Plan honek, legegintzaldi honetarako langintza asmoa ez ezik, “etorkizuneko Usurbilen oinarriak jartzeko” helburua ere baduela zehaztu zuen.\nBi oinarri proposatu zituen Arregi alkateak Gobernu Plana betetzeko: elkarlana eta gardentasuna. Gardentasunari dagokionez, Jarraipen batzorde baten sorrera iragarri zuen eta elkarlanerako gonbidapena luzatu zien erakunde publiko, eragile eta usurbildar guztiei.\n118 ekimenak sei ataletan bananduta daude:\nHerria edo espazio publikoari eta natur baliabideen defentsari zuzendutako neurriak.\nOngizartea edo Usurbildar guztiak hobeto bizitzeko harturikoak.\nNortasuna edo Usurbildarren baloreak sustatzera zuzendurikoak.\nUsurbildarrak edo adin edo gizarte ezaugarrika Usurbildarrei zuzendutako neurriei dagozkiona.\nAntolamendua edo Udalaren kudeaketa eredugarria izan dadin emandako pausoak azaltzen dituena.\nEtorkizuna edo gaurtik hasita etorkizuneko jendarte berria eredu, landu beharreko gai estrategikoak biltzen dituena.


Susa argitaletxeak Munduko Poesia Kaia ikuskizuna eskainiko du Loraldian, Munduko poesia kaierak bildumaren 30. zenbakiaren harira - Loraldia\nSusa argitaletxeak Munduko Poesia Kaia ikuskizuna eskainiko du Loraldian, Munduko poesia kaierak bildumaren 30. zenbakiaren harira\nMartxoaren 21a Munduko Poesia Eguna da. Loraldia Festibalak martxoaren 23an ospatuko du, Susa argitaletxea eta Bilbao Poesiarekin elkarlanean.\nSusa argitaletxeak Munduko Poesia Kaia emanaldia aurkeztuko du Loraldiaren baitan; Munduko Poesia Kaierak bildumako 30. zenbakiaren harira sortutako ikuskizuna.\nMunduko Poesia Kaia emanaldiak poesia, dantza eta antzezpena uztartuko ditu. Jose Luis Otamendi, Noemi Viana eta Iraia Elias oholtzan; Idoia Beratarbide eta Oier Guillanek ikuspegi eszenikoa eskaini dute.\nMunduko Poesia Eguna da martxoaren 21a. Egun hau aukeratu da, hain zuzen ere, urtemuga ospatzeko Loraldia Festibalaren egitarauaren baitan Susa argitaletxeak eskainiko duen Munduko Poesia Kaia emanaldiaren aurkezpena egiteko.\nEkintza honetaz gain, Susa argitaletxeak Munduko Poesia Kaierak bildumako azken bi lanak aurkeztu ditu.\nAurkezpena Bilboko Itsas Adarra Itsas Museoan burutu da eta honako hauek parte hartu dute: Oier Guillan, Munduko Poesia Kaia ikuskizunaren arduraduna; Beñat Sarasola, Susa argitaletxean Munduko Poesia Kaierak bildumako editorea; Garazi Arrula eta Ion Olano, Munduko Poesia Kaiera bildumako azken bi lanen itzultzaileak; eta Amaia Ocerin, Loraldia Festibalaren komunikazio arduraduna.\nMunduko Poesia Kaia emanaldiaren harira sormen prozesu esperimentala abiatu du Susa argitaletxeak. Lehenik eta behin, Munduko Poesia Kaierak bildumako material oparoa baliatu du: 30 poeta, 30 idazle, 30 itzultzaile dira orain arte bildu direnak.\nBeñat Sarasola bildumako editorea izan da sormen prozesuko lehen urratsa ematearen arduraduna: kaiera bakoitzeko poema bat aukeratu du emanaldian pentsatuta, nolabaiteko antologien antologia bat eginez.\nEditoreak aukeratutako sortaren gainean jolas esperimentala hasi da. Oholtza gainean hiru munduk egin dute topo estreinako aldiz: Jose Luis Otamendiren poetaren errezitatzaile ahots trebatua, Noemi Viana dantzari garaikidearen gorputz koreografia basa, Iraia Elias aktorearen teatro fisikorako eta umorerako joera. Kanpotik Idoia Beratarbide eta Oier Guillan jardun dira kanpo begirada lanetan, proposamen plastiko eta espazialak egiten lehenak, proposamen dramaturgikoak eta aktoralak bigarrenak.\nSormen prozesua giro onean, elkar ulermen kreatibo eta errespetu sakon batekin eman da. Pasaia eta Orereta artean, Susa argitaletxeko kideen konplizitatearekin une oro. Ez kasualitatez, harremanen amaraunak elkarrengandik gertu ibiltzera eraman ditu sortzaile hauek, baina orain arte ez zen eman elkarrekin modu honetan lan egiteko aukera: Otamendi eta Guillanek Susarekin plazaratu izan dituzte haien poesia liburuak, Vianak eta Eliasek banaka ibilbide luzeak izateaz gain (Anakrusa eta Ttak taldeetan besteak beste, hurrenez hurren) Metrokoadrokaren proiektuetan parte aktibo izan dira (baina ez biak fisikoki elkarrekin), Beratarbidek Susako azal batzuk egiteaz gain Metrokoadrokako koordinatzailea da eta taldeko proiektu guztietako izaera estetikoa gidatzen du, Metrokoadroka kolektiboak halaber Otamendiren poemak erabili izan ditu hainbat lanetan (Hautudeterminazioa 2015ean, metrokoadrobat 2008an). Susak botatako amuari esker ez ohiko elkarlanean dabiltza sortzaile hauek.\nEmanaldi xumea izango da Munduko Poesia Kaia, baina zintzoa eta ez ohiko proposamenez betea. Intimoa eta gertukoa izango da, publikotik oso gertu emango da, baina errezitaldiaren ideia ez ohiko moldez aurkeztuz, gorputza eta poesia bisuala gehituz kaierek dakarten hitzen berezko indar ebokatzaileari.\nItzulpen lana dira Munduko Poesia Kaierak, eta ikuskizun hau ere nolabaiteko itzulpen lana dela pentsatzea gustuko dugu: gorputzaren, ahotsaren, poesia bisualaren hizkuntzara itzuli ditugu bildumako hitzok.\nAzken bi Munduko Poesia Kaierak\nSusa argitaletxeak Munduko Poesia Kaierak bildumako azken bi lanak aurkeztu ditu.\nCesare Pavese (Santo Stefano Belbo, 1908 – Torino, 1950). XX. mendeko idazle italiar handienetakoa, euskaraz sarrien itzuli den poetetako bat da.\nOraingoan, lehen aldiz, hari dedikatutako euskarazko lehen poema-liburua da antologia hau. Bere garaian nagusi zen poesia italiar kriptikoaren aldean, askoz ere poesiagintza narratiboago bat garatu zuen, batez ere Lavorare estanca (Lan egiteak nekatzen du) liburu erreferentziazkoan. Gerorako beste poemak amodiozkoagoak dira, eta horietako bat da ziur aski bere poema ezagunena: Etorriko dun heriotza hire begiz.\nItzultzailea: Ion Olano Carlos.\nIdea Vilariño (Montevideo, 1920 – Montevideo, 2009). Uruguaiko “45ko Belaunaldia” deritzoneko poeta handienetako bat. Belaunaldi kide gizonezkoen (Juan Carlos Onetti, Mario Benedetti) gerizpean egona urtetan, poesia idazteko dohain berezia erakutsi zuen gaztetatik. Mota ugaritako poemak idatzi zituen, amodio eta desamodiozko poema ederretatik soslai sozialagoa duteneraino, baina bikaintasunez beti. Poeta ez ezik itzultzaile aparta izan den halaber.\nItzultzailea: Garazi Arrula Ruiz.


12 urtetik beherakoen %32,9k hartu dute lehenengo dosia - Debagoiena - Goiena.eus\n12 urtetik beherakoen %32,9k hartu dute lehenengo dosia\nItziar Larrañaga Sarasola 2022-01-04 12:35\nGotzone Sagardui Osasun sailburuak gaurko prentsa agerraldian emandako datuen arabera, 36.000 dosi pediatriko gehiago jaso dituzte haurren txertaketan aurrera egiteko. Horrez gain, atzo EAEn 11.562 COVID-19 kasu berri atzeman zirela jakinarazi du; egindako proba-diagnostikoen positibotasun tasa ia %40 izanik.\nEAEn azken hamalau egunetako intzidentzia-tasa 100.000 biztanleko 4.898,55 kasutan dago, aurreko astetik 2.613 puntu gora egin duelarik. Datu horiek kontuan izanik Sagarduik adierazi du "kutsatze egoera txarrean" gaudela, eta denbora laburrean ez dutela joera aldaketarik aurreikusten.\nHaurren txertaketaren eta hirugarren dosiaren garrantzian jarri du fokua Sagarduik. 5 eta 12 urtekoen datuei dagokienez, %34,9k hartu du dagoeneko lehenengo dosi pediatrikoa. Eta jaso berri dituzten 36.000 dosiekin prozesua indartuko dela esan du. Gaineratu du azken astean lau haur ospitaleratu dituztela, "bi plantan eta bi ZIUetan".\nErrefortzu dosiei dagokienez, 90 urtetik gorakoen %93,6k jaso du dagoneko hirugarren txertoa; 60 urtetik gorakoen %87,6k, eta, 40 urtetik gorakoen %57,2k. 45 urtetik gorakoen txertaketa atzo abiatu zuten.\nOmicron aldaera nagusi\nMomentuz EAEn Omicron zein Delta aldaerak, biak daudela esan du Sagarduik, baina "Omicronek hiru aste daramatza nagusitzen eta laster Euskadin dugun aldaera izango da. Hala ere, Deltak oraindik badu presentzia gurean".\nOspitaleetako egoera "txarrera"\nProtokolo aldaketak lehen arretako tentsioa "apur bat" arintzea ekarri duela zehaztu du Sagarduik, baina oraindik egoera ez dela ona azpimarratu du. Horretan lagundu du, sailburuaren hitzetan, hainbat esparrutan "prozesuak automatizatu izanak", hala nola, lanerako bajak online eskatzeko aukera, edota "pertsonala indartzeak", bereziki esparru batzuetan. Horrez gain zehaztu du Osakidetzako langileen %4 dagoela laneko bajarekin koronabirusa dela eta.\n"Txertoa hartu ez duten pertsonek ZIUetan sartzeko hamabi aldiz aukera gehiago dituzte"\nOspitaletako egoerak txarrera egin du. Sailburuak esan duenez, 567 pertsona daude ingresatuta une honetan; duela astebete 357 ziren. ZIUei dagokienez 132 lagun daude orain, joan den astean 111 ziren. Hala, ZIUetako 302 oheetatik %44,3 daude beteta. Bestalde, atzo 105 ospitaleratze egon ziren.\nEgoera ona ez izan arren, txertaketak asko lagundu duela esan du, eta oraindik txertoa jaso ez dutenei hitzordua eskatzeko deia egin die: "Berriz diot, txertoa hartu ez duten pertsonek zortzi aldiz aukera gehiago dituztela ospitaleratzeko, eta ZIUetan sartzeko hamabi aldiz gehiago".


Sorkuntzaren bidez, mugak gainditu eta elkarbizitza eraiki - Irutxuloko Hitza : Irutxuloko Hitza\nSorkuntzaren bidez, mugak gainditu eta elkarbizitza eraiki\nHarrotu Ileak proiektuko kideek hilabeteak daramatzate Tabakaleran biltzen diren gazteekin komunitate bat eraiki eta kultur egitasmoak garatzen. Era berean, migranteek hirian jasaten dituzten zapalkuntzei aurre egin nahi diete.\nDuela hiru urte, 2015eko irailaren 11n, Tabakalera zentroa hirira ireki zen. Donostiak herritarrentzako espazio berri bat estreinatu zuen egun horretan, kulturaren gorazarrerako tenplu gisa. Ordea, askok espero ez zuten modura sartu zen hiria bertara.\nModu horretan azaldu du Leire San Martinek, Tabakalerako hezkuntza arloko arduradunak, Kultura Garaikidearen Nazioarteko Zentroan emandako fenomenoa: inaugurazio egunetik denbora gutxira, eraikina jende gaztez betetzen hasi zen, migranteak oro har.\nGazteena kultur espazioetan gehien falta ohi den profila izateak are ikusgarriagoa egiten zuen Tabakalerako egoera. Ordea, Hartaziak taldeko Ana Revuelta hezitzailearen ustetan, zentroaren erakargarritasuna oso handia da beraientzat: wifia dago, mugikorrak kargatu ditzakete, ordutegi zabala du, ordenagailuak daude…\nBaliabide horiez gain, migranteak direnentzat eraikinak beste abantaila batzuk dituela zehaztu du Fatima Fernandez gizarte hezitzaileak: “Topagune bat da beraientzat, eta heldu bat gainean eduki gabe egon daitezke hemen”. Horregatik, pixkanaka, gazte hauek euren leku propioa egin zuten Prisman, Tabakalerako bosgarren solairuan, gainerako erabiltzaileengandik banandurik.\nHaiekin harreman bat sortu eta elkarbizitzan oinarrituriko kultur egitasmoak sortzeko asmoz jaio zen Harrotu Ileak proiektua. Taldeko hezitzaileak dira San Martin, Revuelta eta Fernandez, eta pozik azaldu dizkigute proiektuaren nondik norakoak.\nTaldea osatzen duten gazte gehienak gizonak, 18 eta 23 urte bitartekoak eta Afrikako iparraldekoak dira. Bakoitzak bere egoera pertsonala dauka baina, orokorrean, baliabide gutxi dituzte denek. Batez beste, hirira iristen diren migranteek bederatzi hilabetez itxaron behar izaten dute Caritasek Jose Elosegi hiribidean duen Hotzaldi aterpetxean lo egiteko aukera izan aurretik. Bitartean, kale gorrian pasa behar dituzte gauak, eta egoera horretan hirian 200 pertsona daudela kalkulatzen dute Harrotu Ileak-eko kideek.\nEuren egoera latza aldatu ezin dutela jakinik, proiektuko hezitzaileen asmoa gazteei lasai egoteko eta besteekin harremana izateko une bat eskaintzea da:?”Nolabaiteko segurtasun eremu bat dute hemen, eta hori ezinbestekoa da pertsona guztientzat”, azaldu du San Martinek. Hala ere, Tabakalera “puntu bero” bilakatu dela azpimarratu dute proiektuaren sustatzaileek, poliziak bertan bere presentzia areagotu egin baitu migranteak gertutik zelatatzeko.\nGazteengana hurbiltzea uste baino errazagoa izan zela aitortu du Revueltak: “‘Kaixo’ bat eta tea nahikoa izan ziren harremana sortzeko”. Lehenengo pauso hori emanda, elkarrekin proiektu bat garatzeko interes komunen bila hasi ziren, tekla egokia ukitu zuten arte: “Garbi ikusi genuen musikak asko motibatzen zituela, rap-ak bereziki, eta horri ekitea erabaki genuen denon artean”.\nProiektuaren lehenengo ikasturtean abesti bat egiteko erronka hartu zuten, eta tailerren bitartez, astetan zehar euren musika gaitasunak landu zituzten hainbat artista ezagunen laguntzarekin. Besteak beste, La Basu, Maite Mursego, Javi Pez, Telmo Trenor eta Juantxo Arakamaren bisitak jaso zituzten.\nElkarlan horren emaitza udara hasieran aurkeztu zuten, Ainhoa Olasoren laguntzaz egindako bideoklip baten bidez. Ederra bezain esanguratsua da sortu zuten abestia, bertan gazteek euren egunerokotasunean jasaten dituzten zapalkuntzak azaleratzen direlako: arrazakeria, hiritarren klasismoa, matxismoa, pobrezia, poliziaren jazarpena… Eta baita senideengandik urrun egoteak eragiten dien hutsunea ere.\nHorregatik, Harrotu Ileak-en nolabaiteko familia bat osatzea bilatu dute, ostiralero 17:00etan Tabakaleran elkarrekin hartzen duten tea oinarri gisa hartuta. Astero biltzen dira hor, goxotasunean, nahi dutenaz hitz egin eta bakoitzaren bizipenak kolektibizatzeko. Horrek arazoak maila pertsonaletik politikora pasatzea ahalbidetzen duela azaldu du Revueltak, kontrakoa pentsatu arren, donostiarren arrazismoa agerikoa dela azpimarratuz: “Gazte hauek oso argi sentitzen dute hemen ez direla ongi etorriak. Edo hori sentiarazten diegu, hobeto esanda”.\nProiektuaren helburua gazte migranteak eta bertako jendea nahasiko dituen taldea osatzea dela gogoratu du Fernandezek: “Beraiek jendea ezagutu eta planak egiteko irrikan daude, gizartearen parte izan nahi dutelako». Pertsona hauen gizarteratzea sustatzeko ezinbestekoa da, ordea, «gure buruetan soilik existitzen diren mugak gainditzea”, San Martinen iritziz.\nUdara ostean hasi duten ikasturte berriari begira, jende gehiago erakarri eta taldea heterogeneoagoa bilakatzeko erronka hartu dute. Antzezlana da aurten landuko duten ildoa, eta San Martinen ustetan, “musika bezala, gazteei barruan dutena ateratzen laguntzeko tresna aproposa izango da”. Azken bi asteetan zehar antzerki tailerrak egiten aritu dira Casablancatik (Maroko) etorritako hainbat artistekin batera, taldeak hurrengo hilabeteetan antzeztuko duen Zapalduen antzerkia prestatzeko. Proiektu berri hau abestiarena bezain arrakastatsua izatea espero dute, eta leku ugarietan antzezteko aukera izatea gustatuko litzaieke, euren mezuak kontzientziak ere harrotzeko balio dezan.


Lana duten langileei eta lana lortzeko edo hari eusteko zailtasunak dituzten pertsona langabeei gizartean eta lanean txertatzeko zuzendutako proiektu berezien garapenerako 2020ko ekitaldiko deialdia. - Eusko Jaurlaritza - Euskadi.eus\nLana duten langileei eta lana lortzeko edo hari eusteko zailtasunak dituzten pertsona langabeei gizartean eta lanean txertatzeko zuzendutako proiektu berezien garapenerako 2020ko ekitaldiko deialdia.\nOhar garrantzitsua! Ebaluazio-batzordearen kideak\nEbaluazio-batzordearen kideak (pdf , 295.92 KB)\nEBAZPENA, 2020ko urtarrilaren 9koa, Lanbide-Euskal Enplegu Zerbitzuko zuzendari nagusiarena, zeinaren bidez ebazpen honen huts-zuzenketa egiten baita: Ebazpena, 2019ko abenduaren 11koa, Lanbide-Euskal Enplegu Zerbitzuaren zuzendari nagusiarena, zeinaren bidez argitara ematen baita lana duten langileei eta lana lortzeko edo hari eusteko zailtasunak dituzten pertsona langabeei zuzendutako laneratze- eta gizarteratze-proiektu berezien garapenerako dirulaguntzen 2020ko ekitaldiko deialdia. (pdf)\nProiektu Bereziak finantzatzera bideratutako 2020. urterako laguntzak arautzea. Gizartean eta lanean txertatzeko edo langileen enplegagarritasuna hobetzeko jarduera integralen bidez, zenbait erakunde publiko edo irabazi asmorik gabeko erakunde pribatu batzuen esku-hartzearekin biltzen edo koordinatzen dituenak.\n4.000.000 eurokoak, horietatik 2.000.000 euro 2020ko aurrekontuko ordainketa-kreditukoak, eta 2.000.000 euro aurrekontuko 2021eko konpromiso-kreditukoak.\nDeialdi honen baitan diruz lagundu ahal izango da proiektu berezien gauzatzea, halakotzat jota prestakuntza-, orientazio-, enplegu-ekintza edo haietan parte hartzen duten pertsonen enplegagarritasuna hobetzeko beste edozein neurri konbinatzen dituztenak:\na) Prestakuntza, Kualifikazio Profesionalen Sistema Nazionalaren beraren gaitasun profesionaletan, Profesionaltasun Ziurtagiria lortzeko oinarrizko gaitasunetan edo Prestakuntza Espezialitateen Katalogoan erregistratutakoetan edo Lanbide-Euskal Enplegu Zerbitzuak baimendutako beste batzuetan. Lanpostuan bertan prestakuntza-ekintzak egiteko aukera ere egon daiteke, prestakuntza enpleguarekin txandakatuz.\nb) Orientazio profesionaleko eta laneratzeko ekintzak, laneratze-ibilbide pertsonalizatu bat egitea sustatuko duena, parte hartzen duten pertsonen jarraipen pertsonala eta emaitzen ebaluazioa egiteko.\nc) Enplegu-aukerak aztertzea, agente kontratatzaileak izan daitezkeenekin harremanetan jartzeko eta tartean sartzeko, lan-merkatuko beharrak identifikatuz eta parte hartzen duten pertsonen kontratazioak lortuz.\nDiru-laguntzak emateko prozedura ondoz ondoko lehiakoa izango da. Eskabideek deialdi honetako eskakizunak betetzen dituztela egiaztatutakoan, ordenan emango dira laguntzak, espedientea osatzen den unearen arabera, jarduketa horietarako aurrekontu-zuzkidura amaitu arte.\nEskaerak, 8. artikuluko balioesteko irizpideen arabera, 50 puntu jaso behar ditu guztira eta 15 puntu gutxienez c) irizpidean.\nLehen zatia erakunde onuradunari emandako guztizko osoaren % 50 izango da, eta proiektua abiatuta dagoenean ordainduko da.\nBigarren ordainketan gainerako zenbatekoa emango da, proiektuaren ekintzak burutu direla eta helburu operatiboen lorpena justifikatu ondoren.\nHonako erakunde hauek izan daitezke batera finantzatzearen onuradunak:\nLanbide Heziketako erakundeen dagokion erregistroan inskribatutako edo-eta akreditatutako prestakuntza-erakunde pribatuak.\nHezkuntza Sailaren edo Ekonomiaren Garapen eta Azpiegitura Sailaren mende dauden prestakuntza-erakunde publikoak.\nDiruz laguntzen den ekintza burutzeko beharrezkoak diren baliabideak EAEn duten entitateak, baldin eta horien merkataritza-jarduera xede sozial baten mende badago, lehentasunez, eta azken hamar urteetan bere irabazien % 70 xede sozial horiek lortzean inbertitu badute.\nNoiz edo noiz eta Proiektu Berezi baten garapen egokirako behar diren baliabideak eta bitartekoak arrazionalizatzeko, erakundeen arteko lankidetza baimenduko da.\nEskaera betetzeko, Proiektu Berezi berean parte hartzeko interesa duten erakundeek, eskaera onartuz gero, legez eratzea hitz emango dute, honako forma batean:\nB) Zenbait Administrazio Publikoren edo sektore publiko instituzionaleko erakundeen arteko zuzenbide publikoko partzuergo bat, edo erakunde pribatuen partaidetza.\nLanbide Heziketako erakundeen dagokion erregistroan inskribatutako edo-eta akreditatutako prestakuntza-erakunde pribatua bezala egotea.\nForu-aldundia edota foru-sektore publikokoa izatea\nEAEko udala edota tokiko sektore publikoko entitatea izatea\nEAEko sektore publikoko entitatea izatea\nEAEko tokiko edo eskualdeko garapenerako agentzia edota horiekin lotutako Elkartea izatea\nHezkuntza Sailaren edo Ekonomiaren Garapen eta Azpiegitura Sailaren mende dauden prestakuntza-erakunde publikoa izatea.\nIkuskapen-ziurtagiriak, emaitzen kontuak, irabaziak xede sozialetan aplikatu izanaren egiaztagiriak, etab.\nBeharrezkoak diren giza baliabideak eta baliabide materialak izatea.\nEuskal Autonomia Erkidegoko Administrazioak eta haren erakunde autonomiadunek emandako izaera bereko laguntzen edo diru-laguntzen esparruan edozein itzulketa- edo zigor-prozedura amaituta egotea.\nErantzukizunpeko adierazpenean markatu.\nDeialdi honen bidez diruz lagundutako jarduerak egiteko, proiektuaren kostuan adierazitako zenbatekoa baino laguntza handiagoak jaso ez izana.\nEz egotea Diru-laguntzei buruzko azaroaren 17ko 38/2003 Lege Orokorraren 13.2 artikuluan aurreikusitako egoeren eraginpean, diru-laguntzen onuradun izateko baldintzei dagokienez.\n82/2016 DEKRETUA, maiatzaren 31koa, Euskal Autonomia Erkidegoan Enplegurako Lanbide\nDeialdiaren araudia EBAZPENA, 2020ko urtarrilaren 9koa, Lanbide-Euskal Enplegu Zerbitzuko zuzendari nagusiarena, zeinaren bidez ebazpen honen huts-zuzenketa egiten baita: Ebazpena, 2019ko abenduaren 11koa, Lanbide-Euskal Enplegu Zerbitzuaren zuzendari nagusiarena, zeinaren bidez argitara ematen baita lana duten langileei eta lana lortzeko edo hari eusteko zailtasunak dituzten pertsona langabeei zuzendutako laneratze- eta gizarteratze-proiektu berezien garapenerako dirulaguntzen 2020ko ekitaldiko deialdia.\nDeialdiaren araudia EBAZPENA, 2019ko abenduaren 11koa, Lanbide-Euskal Enplegu Zerbitzuaren zuzendari nagusiarena, zeinaren bidez argitara ematen baita lana duten langileei eta lana lortzeko edo hari eusteko zailtasunak dituzten pertsona langabeei zuzendutako laneratze- eta gizarteratze-proiektu berezien garapenerako dirulaguntzen 2020ko ekitaldiko deialdia.\nErakundeei eta Enpresei Arreta emateko Zerbitzua / 945 160 601\nDiru-laguntzen eskaerak elektronikoki izapidetuko dira, Lanbide-Euskal Enplegu Zerbitzuaren prestakuntzako aplikazio informatikoaren bitartez (LAN-F). Eskaera deialdiaren I. eranskinean jasotako modelo ofiziala erabiliz aurkeztuko da eta hurrengo dokumentuak gehitu behar dira:\na) Deialdiaren 3.2 artikuluak adierazten duen kofinantzaketa egiaztatzeko dokumentazioa.\nc) 5.2 artikuluan aurreikusitako kasuan, aldi baterako enpresa-elkartea edo zuzenbide publikoko partzuergoa legez eratzeko konpromisoa.\nBerariazko betekizunak: Eskatzaileak\nEskabideak ebazteko eta ebazpenak jakinarazteko gehieneko epea sei hilabetekoa da, eskaera Lanbide-Euskal Enplegu Zerbitzuaren erregistroan sartzen denetik aurrera.\nEbaluazio-batzordearen kideak (pdf , 295.92 KB) [2020/02/21]


Negua joan da, ta... - Hamen Bertokoa\nNegua joan da, eta badator udaberria. Elur urte, gari urte dela esaten dute, neguak elurteak utzi dizkigu baina hasiak gara udaberrian sartzen, eta honekin batera, eguzkia badabil neguan lo egin duena esnatzen. San Jose loreak irten dira magnoliekin batera, eta laster hasiko dira otaberak gure txilardietan inguruak koloreztatzen, horregatik esaten da udaberria kolore horiz hasten dela.\nUdaberriaren sarrerarekin, gure baratzeak ere oraintxe hasten dira berpizten, udan eguzki ordu gehiago dituenez egunak, landareek fotosintesia egiteko denbora gehiago dute, horrela hazteko aukera izanez. Oraintxe hasiko da gure ekoizleentzako landaketa sasoia, hemendik aurrera eguraldia hobetuz joango delako. Martxoan tomatea, piperra eta porrua eta ereiteko sasoia da, udarantz gure dendetan eskuragarri izateko.\nBaratzetako urtea oraintxe hasten da modu baten esateko, hemendik aurrera lanak gorantz egingo baitu, erein, zaindu eta jasotzen jarraitzen dugu. Denon artean bultzatu dezagun bertan lantzen diren lurretan ekoiztutako produktua, Hamen Bertokoa kontsumituz, etxe inguru aberatsa dugu, egun koloretsuei jarraipena eman diezaiegun. Hamen bertokook, Hamen Bertokoa.